text:
…Kòrsou su playanan i diversidat awor mas serka di e biahero brasilero. Buelonan semanal riba djadumingu entre São Paulo, Brazil i Kòrsou entrante 16 di desèmber…
WILLEMSTAD- 16 di desèmber 2018 – E buelo inougural for di São Paulo, Brazil pa Kòrsou a keda selebrá den un ambiente ameno na Aeropuerto Internashonal Hato. Durante e resepshon a hiba palabra, Minister di Desaroyo Ekonómiko Dr. Steven Martina, Minister di Tráfiko, Transporte i Planifikashon Urbano sra. Zita Jesus-Leito, CEO di Divi Divi Air, sra. Germaine Richie-Durand i deputy-CEO di Curaçao Airport Partners sr. Paulo Mazzali.
Kòrsou awor ta mas serka di e biahero brasilero ku e konekshon nobo entre São Paulo i Kòrsou. Entrante 16 di desèmber e buelo operá pa Corendon/Divi Divi Air a debutá ku un buelo direkto di 6 ora ku Boeing 737-800 ku un total di 189 stul. Danki na e konekshon nobo aki nos produkto turístiko, playanan i atrakshonnan lo risibí mas turista for di Brazil. Riba e promé buelo tabatin un total di 67 pasahero brasilero inkluyendo agentenan di biahe i prensa. E skema di buelo lo ta di e siguiente manera: e buelo lo sali São Paulo rumbo pa Kòrsou riba djadumingu pa 09:35 ora lokal i lo yega Kòrsou pa 2or di mèrdia. E buelo di Kòrsou pa São Paulo ta sali riba djasabra pa 10:50 di mainta ora lokal i lo aterisá na São Paulo pa 19:20 ora lokal.
Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP) i Curaçao Hospitality and Tourism Association (CHATA) ta felisitá Corendon/Divi Divi Air ku e buelo nobo i ta deseá nan tur kos bon.


c: text/html

text:
ORANJESTAD – Un di e medidanan cu lo bin na vigor hunto cu e subida di BBO, lo ta un “salario ficticio” cu un maximo di Afl. 100,000 pa aña pa tur “Director Accionista Mayoritario” (DAM) (“Directeur Grootaandeelhouder”), cu nan compania tin benta (“omzet”) di mas cu Afl. 200,000 pa aña. Asina e gremio comercial ATIA ta recorda dialuna.
“Pa cuminsa nos mester bisa cu e analises aki ta basa riba informacion cu ATIA a haya como stakeholder den reunionnan cu Departamento di Impuesto (DIMP) y e annuncio oficial Minister di Finanza y Cultura (MinFIC mr. Xiomara Maduro)”. E gremio ta sigura cu te dia di 18 november (cu ATIA a traha e articulo aki:Red), ainda no tin un concepto di ley publica unda nos expertonan por analisa esaki. Segun ATIA, tin cu tene na cuenta cu aki 6 siman e ley nobo di BBO ta drenta na vigor. Si tene cuenta cu dianan di fiesta, un comerciante tin menos cu 4 siman pa adapta tur su sistemanan pa acomoda e subida di BBO pa e ta den cumplimento cu tur cambio y requisito nobo.
DIRECTOR ACCIONISTA MAYORITARIO (DAM)
Na prome luga mester compronde kico un DAM ta. Segun Ley fiscal un DAM ta basicamente: un persona kende directamente of indirectamente ta den posesion di mas cu 25% di accionnan y cu durante e reunion general di e empresa tin derecho pa emiti mas di 25% di voto.
LEY SIMILAR NA HULANDA Y CORSOW
Paso ATIA no tin e concepto di e ley nobo, unico cos ATIA por spera ta cu Aruba tuma e ehempel manera Hulanda y Corsow cu tin un ley similar. Unda cu empresario cu tin mas cu un compania, mester tuma salario en total di tur su companianan pa yega na e maximo di Afl. 100mil pa aña, y no Afl. 100mil di tur su companianan, paso e efecto lo ta uno desastroso pa comercio y economia paso ta limita e “cash-flow” pa por cumpra stock y inverti pa continuidat di e negoshi!
“ Nos ta spera cu e derecho di DIMP pa ahusta salario di empresario pa uno mas halto, ta hopi limita, pasombra aki ta toka e derecho di libertad di comerciante (‘ondernemersvrijheid’), ora fiscus ta bai stipula e salario di un DAM. Hasta Huez ta limita den e prerogativo aki! Alaves nos ta spera cu DIMP lo procesa tur demanda, cu tin base, pa reduccion di salario bou di e formula di 50% x benta, den menos di 3 siman, mirando cu impuesto di entrada ta un impuesto mensual” ATIA ta sigui bisa.
ANALISES DI E EFECTO MEDIDA NOBO
Si nos tuma un ehempel simple di un comerciante chikito cu ta bende un producto. Normalmente un comerciante ta cumpra e producto pa Afl. 1, y ta bendele pa Afl. 2, pues 50% di su benta ta bai pa paga e producto original. Si e benta ta Afl. 100mil pa aña, su salario minimo mester ta 50% x Afl. 100mil = Afl. 50mil. Nos ta ilustrele como lo siguiente:
“Kico nos kier ilustra cu e ehempel aki ta, cu si impone un salario ficticio di 50% di benta te un maximo salario di Afl. 100mil pa aña, un empresario chikito no lo keda cu entrada pa paga lo siguiente: empleado(nan), huur, fianza, utilidad, etc.” ATIA ta sigui splica. Segun e gremio, mester tuma nota tambe cu GoA focus riba salario y impuesto pero no ta tuma den consideracion cu pa un salario di Afl. 100mil, un empresario tin cu paga prima social di Afl. 22.100 pa aña, asina hisando su gastonan aun mas. GoA ta forsa e empresario den peridida, cual maneho lo ta desastroso pa nos economia!
Kico un empresario lo mester hasi pa cubri e gasto nan aki ta hisa su benta, paso e no por baha su gasto. Unico manera con pa hisa benta ta pa subi prijs di su producto, y si e no hasi esaki, e empresario ta core un riesgo pa bai bancarota. Hisando su prijs, ta crea inflacion cual ta subi costo di bida, pero tambe ta hasiele menos competitivo! Ademas, si un empresario no tin ganashi, e no mester paga impuesto riba ganashi di 22%, ni impuesto di dividendo (25%, temporalmente reduci na 10% te cu 2023), pues aki Gobierno lo tin menos entrada. Unico excepcion cu por a tuma nota di dje ta pa “start-ups”, pero no ta elabora ki tipo di compania ta wordo considera como un “start-up”, ni con esei ta hinca den otro.
ATIA ta keda cu speranza cu Gobierno y Departamento di Impuesto lo sigui traha riba e reforma fiscal den un manera balansa pa nos isla keda uno competitivo den nos region. Y cu e introduction di e medida di DAM aki, pa hasiele den un manera cu lo stimula comercio pa habri mas compania, y asina engrandece nos economia, locual lo garantisa mas empleo, mas placa den caha di Gobierno y un mihor futuro pa tur ciudadona di nos dushi isla Aruba.

robotstxt: allowed

filter: keep


text:
E president di Uganda, Yoweri Museveni, a ordena e suspension di fondo multimiyonario respalda pa nacionnan Europeo cu ta duna sosten na trabou di gruponan local ta haya democracia y di gobierno, Museveni, kende a keda elegi pa votacion disputa, den un carta na su minister di Finanzas ta acusa cu e placa retira pa facilidad di Gobernanza Democratica diseña pa subverti e gobierno bou apariencia di mehora gobernabilidad.
Museveni a bisa cu nunca lo consulta sobte e establecimiento di fondo cu reserva di efectivo di te cu 100 miyon y operando exclusivamente pa un mision stranhero di e pais di Africa Oriental. “Esaki no ta e financiamento na un compania priva, sino e financiamento trahado estatal y no estatal por logra obhetivo politico di financiadornan di Uganda.
Tambe a ordena e suspension di e fondo di actividad te cu gabinete reviso e asunto y a instala un hunta nobo di supervision di Uganda. Patrick Ocailap, subsecretario di tesoro, a bisa The Associated Press cu e ministerio di Finanzas lo maneha di manera apropia despues di ricibi orientacion di minister di Finanzas. E minister di Finanzas, Matia Kasaija, a nenga di comenta y bisa cu no ta haya su mes bon.


text:
Suzan Overmeer, coordinador di e estudio “Docent Muziek” na Koninklijk Conservatorium di Den Haag recientemente a haci un bishita di cortesia na Minister Plenipotenciario Suplente mr. Ady Thijsen.
Durante di e combersacion sra. Overmeer a conta cu na maart ultimo hunto cu e studiante Arubiano Shannon Bueno a haci un bishita di trabao na Aruba pa haya un bista di e situacion cu docente di musica na Aruba. Despues di a topa y papia cu diferente persona na Aruba a constata cu e nesesidad pa docentenan di musica den educacion musical na Aruba ta hopi grandi. For di Koninklijk Conservatorium a duna presentacionnan na hobennan pa trece nan riba e idea pa un futuro como docente di musica. Segun sra. Overmeer lo ta mas logico si tin hobennan Arubiano cu por wordo educa como docente di musica.
Tambe a keda constata cu lo mester bin sosten na e docentenan di musica cu actualmente ta dunando les na e scolnan na Aruba, cu ta hopi motiva pero cu tiki background pedagogico. Un manera cu por brinda sosten segun señora Overmeer ta pa medio di stage di studiantenan di Koninklijk Conservatorium. Actualmente tin dos studiante cu ta den tres aña di estudio cu ta interesa pa core stage na Aruba. Mirando cu un stage asina pa un periodo largo ta trece hopi gasto cune. Señora Overmeer a bisa Minister Thijsen cu e ta buscando financiamento pa haci e stage aki posibel.
E mandatario a bisa cu e ta haya hopi importante e interes for di Koninklijk Conservatorium pa educacion musical na scolnan na Aruba y tambe e intercambio riba e mundo di musica di Aruba, specialmente pa loke ta trata e musica folklorico di Aruba ta positivo. Sr. Thijsen a mustra señora Overmeer riba kisas posibilidadnan for di fondonan Europeo. Mirando como cu su persona ta Representante di Aruba na Union Europeo y den e funcion aki tin hopi di haber cu OCTA elo sondea e oportunidadnan cu por tin cu Union Europeo of OCTA por contribui financieramente cu e proyecto aki.
Finalmente señora Overmeer a gradici minister Thijsen pa e combersacion hopi ameno y como recuerdo a haci entrega di un ehemplar di Kunstzone, cu ta un revista riba arte y cultura den enseñansa pa cual su edicion number 5 ta dedica na educacion musical na e islanan Caribense Hulandes.


text:
Luna (tempo)
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un luna (latin: mensis) ta un unidad di tempo, di entre 28 y 31 dia, cu ta dividi un aña den diesdos periodo. Ta uza e luna komo unidad di tempo den calendario. Originalmente e unidad di tempo tabata basa riba e tempo cu e satelite "luna" ta tuma pa haci su rotacion.
Lunanan den Calendario Juliano y Gregoriano[editá | editá fuente]
E calendario Gregoriano y antes cune e calendario Juliano, tin 12 luna:


text:
Tentamentu/tèrmentu (pesten) serka muchanan
Kiko ta tentamentu/tèrmentu?
Tèrmentu ta un forma agresivo dirigi na otro hende.
Tur mucha ta tenta òf ta wòrdu tenta. Por ta prèt pa hasi wega ku otro. Pero e no ta prèt mas ora ku un persona wòrdu ofendí òf wòrdu ekskluí. E ora ei e ta wòrdu di ter.
Tèrmentu ta un forma di agresividat i e intenshon ta pa hasi e otro daño. Si un mucha wòrdu tenta/ter esaki por hasié sinti insigur i esaki por keda pa bida largu. Un víktima(mucha) di tèrmentu por ta drumi malu, no kier bai skol mas òf ta haña mal sifra na skol.
Tin ora muchanan no ta riska di papia ku nan mayornan tokante esaki paso nan tin bèrgwensa. E tèrmentu por resultá den kehonan síkiko manera depreshon, soledat òf miedu pa frakaso.
Un par di forma di tèrmentu/tentamentu ta:
•Tèrmentu Verbal: ora e mucha wòrdu zundra riba plenchi di skol. Nan por ta diskriminá tambe.
•Tèrmentu sosial: ora ku nan ta ignorá e mucha òf e wòrdu ekskluí for di kombersashonnan.
•Tèrmentu físiko: ora ku e mucha wòrdu persiguí te na kas, wòrdu bati, di skòp òf pusha.
•Tèrmentu via Internet: ora ku un kompañero di klas hasi bo ridíkulo den un grupo di WhatsApp òf pone un potrèt bergonsoso di e mucha riba facebook.
Dikon mucha ta ter otro mucha?
•E mucha ku ta ter ke poder riba otro mucha
•E mucha ku ta ter ta insigur. Dor di tin un aktitut “tòf” e ta spera ku otro mucha por elogiele.
•Un mucha ku ta ter por ta hopi biaha depresivo(esaki ta sosodé hopi serka mucha muher). E por ta mustra straño pero tèrmentu ta un manera pa nan saka nan frustrashon i esaki ta pone nan sinti nan mes bon.
Anti tèrmentu
Ora un mucha ta wòrdu di ter, ta bon pa e siña defendé su mes. Ora ku e mucha tin un idea positivo di su mes, e ora ei e por defendé su mes mas mehor na esun ku ta ter e. Tapesey ta importante pa e mucha krea konfiansa den su mes. Lo ta bon pa e mucha haña un kurso di abilidat sosial.
Ora un mucha wòrdu di ter ta bon pa sinta papia ku ne i mustr’e komprenshon. Konta e yùfrou òf mener di skol pa asina por bini huntu na un solushon. Laga e mucha sa ku esunnan ku ta ter e ta un mucha ku ta insigur i probablemente yalurs. Porta un bishita na un sikólogo tambe por ta un solushon
Un par di forma di termentu/tentamentu ta:
•Termentu Verbal: ora e mucha wordu zundra riba plenchi di skol. Nan por ta diskrimina tambe.
•Termentu social: ora ku nan ta ignora e mucha of e wordu eksklui for di kombersashonan.
•Termentu fisiko: ora ku e mucha wordu persigi te na kas, wordu bati, di skop of pusha.
•Termentu via internet: ora ku un kompañero di klas hasibo ridikulo den un grupo di whatsapp of pone un potret bergonsoso di e mucha riba facebook.
Dikon mucha ta ter otro mucha?
•E mucha ku ta ter ke poder riba otro mucha
•E mucha ku ta ter ta insigur. Dor di tin un aktitut “tof” e ta spera ku otro mucha por elogiele.
•Un mucha ku ta ter por ta hopi biaha depresivo(esaki ta sosodé hopi serka mucha muher). E por ta mustra straño pero tèrmentu ta un manera pa nan saka nan frustrashon i esaki ta pone nan sinti nan mes bon.
Anti tèrmentu
Ora un mucha ta wòrdu di ter, ta bon pa e siña defendé su mes. Ora ku e mucha tin un idea positivo di su mes, e ora ei e por defendé su mes mas mehor na esun ku ta ter e. Tapesey ta importante pa e mucha krea konfiansa den su mes. Lo ta bon pa e mucha haña un kurso di abilidat sosial.
Ora un mucha wòrdu di ter ta bon pa sinta papia ku ne i mustr’e komprenshon. Konta e yùfrou òf mener di skol pa asina por bini huntu na un solushon. Laga e mucha sa ku esunnan ku ta ter e ta un mucha ku ta insigur i probablemente yalurs. Porta un bishita na un sikólogo tambe por ta un solushon i probablemente jaloers. Porta un bishita na un sikologo tambe por ta un solushon.


text:
KRALENDIJK – Djaluna ultimo Radio Live 99.9 FM a publiká un notisia loke a hala hopi atenshon. Ta trata di e asuntu ku ZVK ta bai disparsé. Relashoná ku e informe, ZVK ta reakshoná i konfirmá lo siguiente;
Aktualmente ZVK i Jeugd en Gezinsvoogdij CN (JGCN) ta forma parti di Direktiva di Asuntunan Internashonal na e Ministerio VWS (Ministerio di Salubridat Públiko, Bienestar i Deporte) e direktiva ta kubri salubridat na nivel mundial pa e Ministerio.
Entrante 01-01-2020 ZVK i JGCN ta bai bou di un direktiva nobo na e Ministerio di VWS.
Esaki ta e direktiva ZJCN, ku ta para pa Kuido i Hubentut Hulanda Karibense. Esaki ta kubri tur loke tin di aber ku kura i kuido pa komunidat di Boneiru, Saba i Statia.
E kambio ta krea un liña di maneho mas direkto i kòrtiku di loke esaki ta awor.
Ku esaki ta oumentá efektividat i efikasia di e servisio di ámbos departamento, ku den futuro por bai ta ubiká un edifisio.
E kambio di direktiva na Den Haag no ta trese kambio den reglanan òf empleadonan di ZVK tampoko JGCN.


text:
Nacional mester a bataya FC Vesta, e campeon di Corsow, pa mas cu 120 minuut p’asina titula campeon di e torneo interinsular, ABC Cup 2019, e titulo di e ‘miho club di futbol riba nos islanan ABC’.
Den un partido fisico pero tambe c’un toke di strategia di ahedres, Nacional a hunga Vesta igual na igual, apesar cu Vesta tabata mustra como faborito grandi riba papel prome cu e wega.
Vesta a bin di a gana nan dos prome weganan previo na un manera convincente pa yega na e final aki. Nan a gana e sub-campeon di Boneiro, Vespo, cu score di 3-0, y den semi final a gana e campeon di Boneiro, e oncena hopi duro di Real Rincon cu e minimo anotacion, sin permiti gol den contra.
Nacional a drenta semi-final como e miho cuarto lugar despues di e prome rond di ABC Cup, debi na un miho “doel saldo”. Despues a topa RCA, cu a bin di un victoria contundente di 4-1 riba Scherpenheuvel di Corsow den prome rond. Den e semi-final aki Nacional a gana RCA pa medio di penalti, p’asina yega e final aki.
Un partido cu Nacional a sorprende Vesta tempran caba cu un wega ofensivo culminando cu un “fastbreak” na minuut 4, unda cu for di un pase largo y precies di Ricky Hodge, cu a pasa riba cabes di Devis Oliveros, cu eigenlijk tabata den posicion adelanta su mes, pero, cu bon pensamento a para keto y no a envolvi su mes den e hugada, lagando e bala bons, unda Joshua Aguirre, coriendo y batayando, a gana e bala un fraccion di seconde prome cu e defensor di Vesta, p’asina saca e tiro y baña e portero Jairzinho Pieter p’e 1-0 pa Nacional.
Ni cuater minuut despues, a toka turno na Devis Oliveros, for di un pase hopi largo, di Ricky Hodge atrobe, hayando Devis habri cu un defensor so riba dje, pa hala na su man robes, drenta area penal y saca un tiro cu su pia robes, cu a pasa net na banda robes di Pieter, dal den tubo bai aden p’e 2-0, sorprendente resultado parcial pa Nacional.
Vesta a hasi nan cambionan strategico pa purba cambia e rumbo di wega y di momento a cuminsa lanta cabes, pero, asina mes halftime a bai aden cu Nacional den solido bentaha di 2-0.
Den di dos tempo Vesta a sigui cu nan iniciativa ofensivo y a cuminsa domina e partido, Nacional cu e bentaha a retrocede un poko den defensa tambe. Vesta finalmente a anota e gol di corta bentaha na minuut 54 pa medio di Mirco Colina, unda el a haya e bala for di un rebote despues di un salbacion di portero Jose Cruz cu pia net na rand di area penal, Colina a lastra e bala pasa tur hende y a bai den net p’e 1-2.
Vesta, cu mas dominio awor y tambe e ‘momentum’ di wega na nan fabor a sigui tira dilanti y press Nacional den defensa. Asina, inevitablemente, nan logra empata e wega na minuut 69, otro gol mas di Mirco Colina. Un bunita gol for di un angulo dificil na banda drechi den area penal, Colina ta saka un tiro bunita pa pone e bala na halto den net p’e 2-2.
Apesar cu Nacional a lanta cabes atrobe y a haya mas yegada, parando e momentum di Vesta, e partido a termina 2-2 den tempo regular, forsando asina pa bai hunga “alargue” di 30 minuut (15 minuut cada banda) pa dicidi e campeon di ABC Cup 2019, si no, mester a lansa tironan di penalti.
Den e “proroga” e ekiponan a bataya igual igual na mayoria di tempo, pero e prome 15 minuut a caba cu e wega ainda empata na dos.
Den e di dos tanda na minuut 110 di wega, Devis Oliveros di Nacional a lansa den atake, penetra den area penal, hala e defensornan, pa despues hasi un pase p’atras pa Ricky Hodge, cu na su turno a mira Fercand Sophia liber na banda robes y ta hasi un pase cu inicialmente ta dal den pia di un defensor di Vesta, pero, toch ta alcansa Sophia cu no ta basila y ta fusila e portero Pieter pa Nacional bai ariba 3-2, un momento di euforia p’e fanaticonan di e Dragon nan.
Cu menos di 10 minuut faltando di wega, Vesta a purba empata e wega atrobe, pero Nacional a logra wanta e resultado te na pitaso final di referee Cassius Coffi.
Nacional ta campeon! Nacional a representa e pueblo di Nort y Aruba dignamente, y ta consagra nan mes como e miho club di e islanan ABC. Pabien Nacional, e Dragon nan a demonstra cu Aruba por gana e grandinan di Corsow.
Ta hopi hungado di Nacional a brilla den e partido aki y e torneo ABC en general, pero mencion special ta bai pa Joshua Aguirre cu a desempeña na un manera excepcional den semi-final y tambe e final awenochi. Devis Oliveros mane semper, cu dominio di bala y su golnan, apesar di “double teaming”, Ricky Hodge cu su tres asistencianan awenochi, Leonardo Colmenares den defensa y Claudio Cavalcante cu su liderazgo y su wega den medio campo. Pabien na tur di Nacional y nan director tecnico Dreyer Bracho, pa su planteo strategico pa logra e gran hazaña aki. Aruba ta duna danki na bosonan.
https://www.facebook.com/media/set/?set=a.2661673057184964&type=3


text:
Ayera mainta den un conferencia di prensa, presidente nobo di aña 2022 y 2023, Luzina de Greef a informa cu Quota International of Aruba ta bezig ta organisa nan fundraising Picnic Dansant pa e luna di november.
Manera ta conoci, siman pasa nan a finalisa e siman di ‘Kibra Silencio’. De Greef a sigura cu esey a bay cu hopi exito, unda cu e lista di FEPOH y The Specialist tabatin mas di shen hende cu a registra pa esaki. Nan como organisado a keda hopi contento cu e comunidad di Aruba ta conscientisando nan mes pa cuida oido.
Ivi Simon, vice-presidente di FEPOH a expresa cu Quota International of Aruba a keda dos aña trankil sin realisa actividadnan, y aworaki cu hopi entusiasmo nan ta anuncia nan Picnic Dansant, cu manera el a sigura, hopi hende tabata warda pa e evento aki.
Picnic Dansant lo tuma luga dia 27 di november na Renaissance Conference Center, un diadomingo merdia for di 2or te cu 5or di atardi. Simon a bisa cu e aña aki e tema ta “Back to the 80’s”. Hopi ta e hobennan cu ta puntra kico tin pa e dia aki, unda el a enfatisa cu comunidad tin cu prepara e outfit pa e dia ey, cu mester ta alucinante.
Pa yena di musica y ritmo e evento aki, el a declara cu e banda “Azucar” ta bay ta presente. Simon a menciona cu tambe ta bay tin cuminda y tur loke nan lo recauda e dia ey ta bay back na comunidad cu mester di un ayudo.
Ademas, el a bisa cu Quota e ultimo añanan nan a yega di recauda hasta 100.000 florin di recaudacion, pero debi na circunstancianan e sumanan a bin bahando hasta 40.000 florin. “Nos kier yega back sikiera un 50.000 florin di recaudacion pa otro aña”, el a bisa.
Den temporada di Covid-19, FEPOH a detecta cu e demanda pa cuido di oido na Aruba a bira mas importante, maske nan no sa si esey tabata pa motibo cu hende a keda cera den cas hopi tempo debi na e medidanan implementa pa pandemia of pa otro motibonan cu nan no ta conoce.
Loke ta importante ta cu nan a bin hayando, specialmente na scolnan, muchanan cu no ta scucha manera cu e mester ta. P’esey mester sigui trece dilanti informacion tocante con pa cuida oido, ya cu na momento cu un hende ta perde oido, no ta hay’e mas y e persona mes no ta ripara cu esey ta disminui poco a poco. Pa e motibo ey ta hopi importante pa check oido y ta recomenda por ehemplo, pa no haci uso di headphone cu volumen mucho halto.
Tambe a informa cu normalmente den temporada di carnaval tin campaña pa cuida oido, pero hende no ta mas consciente na momento di realisa cu tin zonido duro durante resto di aña, por ehemplo, na fin di aña cu tin e pagara. Algun personanan ta para cerca y no ta ripara cu esey ta mesun duro cu un trailer di carnaval, esey tambe por daña e oido.
Igualmente, el a sigura cu tur zonido duro ta hopi dañino pa oido y ta p’esey cu Quota International of Aruba ta boga pa e hendenan ta consciente di esaki y pa preveni un daño irevocabel.
El a splica cu zonido duro ta por ehempel, aparatonan di trabou, den construccion of industria, imprenta, fabrica y mas, pa e motibo aki hopi di e luganan aki tin medidanan di seguridad (safety measurments).
For di edadnan jong mester cuminsa cuida e dos oido, asina como tambe sigui e recomendacionnan y no somete e oido na zonidonan mucho intenso. Di e forma ey por evita problemanan auditivo y infeccion cu ta wordo considera como e di dos causa di perdida di oido.
Un di e recomendacion ta pa reduci e cantidad di aparato cu zonido cu ta funciona na mesun tempo y purba tene nan semper na un volumen adecua. No scucha musica durante mas di un ora pa dia cu headphones y mantene nan na un volumen abou di 60%. Usa proteccion si ta traha cu zonido. Seca e dos oido hopi bon despues di baña na e ora di bay pool, asina ta evita cu awa lo drenta y causa un infeccion.
Pa mas informacion por tuma contacto cu Quota International of Aruba.


text:
Tanto pa nos trabou diario di tene cas limpi como e procesonan na trabou pa produci ta haci uzo di substancia peligroso. Nos ta importa tur e substancianan peligroso aki, nos ta warda nan y ala fin nan ta bira desperdicio. Manera ta e caso cu ta importa casi tur producto na Aruba, asina ta tambe cu substancia peligroso.
Substancia peligroso ta, na un manera simpel bisa, substancia cu directo of indirecto por haci daño na hende y na medio ambiente. Gran parti di e substancianan aki ta producto kimico, pero por pensa tambe riba substancia biologico (virus), radiacion radioactivo y asbest (stof).
Paso cu por distingui den e cadena di importacion te cu procesamento di desperdicio ta:
- Transportacion;
- Wardamento;
- Uzo;
- Produccion di desperdicio.
Transportacion internacional (maritimo y aereo) di substancia peligroso ta regla pa medio di tratado. Control riba cumplimento di e tratadonan loke ta trata transporte maritimo, ta tuma luga door di Departamento di Inspeccion di Nabegacion (Directie Scheepvaart) y pa loke ta trata transporte aereo, control ta tuma luga dor di Departamento di Aviacion Civil (Directie Luchtvaart).
Transportacion local di substancia peligroso den cantidad grandi ta sosode bou guia di polis.
Importacion di substancia peligroso specifico ta mara na un sistema di permiso.
Wardamento di substancia peligroso ta mara na regla. E reglanan ta pa proteha e personanan cu ta biba den bisindario unda ta warda e substancia peligroso y e trahadonan. Departamento di Inspeccion Technico (DTI) ta e departamento cu ta encarga pa controla e complimento di regla pa proteha e trahadonan.
Control riba e complimento di regla pa proteha hende y medio ambiente, ta den man di Departamento di Naturalesa y Medio ambiente (Directie Natuur en Milieu) den combinacion cu Cuerpo di Bombero (prevencion di candela). Departamento di Inspeccion Tecnico (DTI) ta controla e uzo di substancia peligroso na trabou.
Pa minimalisa e riesgo pa salud publico ta trata desperdicio peligroso cu atencion special. Pa asbest, desperdicio cu ta contene asbest y pa otro desperdicio cu ta exigi atencion special, tin un deposito. Fin di 2007 a habri e deposito aki.
Petroleo
E presencia prominente di e refeneria tin e antencion continuo di gobierno pa motibo di e diferente effectonan pa medio ambiente. Den e caso aki ta trata particularmente e (posibel) risiconan di derame y contaminacion di petroleo y e plan pa ataca esaki.
Mas informacion no ta disponibel ainda.


text:
Shete atleta local a ricibi nan Beca Olimpico
Comite Olimpico Internacional a otorga Beca Olimpico pa e Weganan Paris 2024
Diaranson mainta den e sala di SSA na Dakota, Comite Olimpico Arubano, seis atleta local a firma e Beca Olimpico como preparacion pa e Weganan Olimpico Paris 2024. E aña aki un bez mas, Comite Olimpico Internacional a otorga Beca Olimpico pa e Weganan Olimpico Paris 2024 na nos atletanan local. Presente na e acto di firmamento nos por a mira shete atleta(seis presente y un virtual), algun miembro di e directiva di COA, e Direccion Tecnico di COA, e federacionnan AAF y AWB y e mayornan di e atletanan. E atletanan Chloe Farro, Elisabeth Timmer, Anahi Schreuders, Patrick Groters, Mikel Schreuders di landamento, Shanayah Howell di ciclismo, BMX y Ethan Westera di sailing a keda escohi pa bin na remarke pa haya e Beca Olimpico.
E beca Olimpico tin como meta pa duna un atleta apoyo di e nivel mas halto, pa asina e por prepara su mes miho y trata di logra un clasificacion pa Weganan Olimpico. Cu e apoyo aki e atleta tin acceso na facilidadnan di entrenamento superior, na entrenadonan specialisa y por participa na mas competencia clasificatorio. Mas cu claro e ta un ayudo y sosten financiero tambe pa e atleta por cubri su gastonan. Despues di un proceso riguroso a yega finalmente na e 7 atletanan envolvi, pues ta e 7 atletanan aki tin e chens mas real pa por logra un clasificacion Olimpico.
COA a presenta e 7 candidatonan na Olympic Solidarity di Comite Olimpico Internacional algun luna pasa, cu na su turno a envolvi e respectivo federacionnan internacional, cu a analisa si e atletanan tin suficiente nivel tecnico pa por bin na remarke pa un beca. Despues di varios luna e bon noticia a drenta: IOC a aproba pa otorga na e shete atletanan un beca Olimpico pa Paris 2024! Un logro grandi pa e atletanan, un logro grandi pa deporte Arubano.
E atletanan ta biba, studia y eherce nan deporte den exterior(cu excepcion di Shanayah Howell), nan lo sigui entrena den exterior, como parti di nan desaroyo deportivo. E beca ta yuda cubri un parti di e gastonan envolvi cu e preparacion ta trece cun’e. Ta spera en berdad cu e beca lo yuda Chloe, Elisabeth, Anahi, Shanayah, Patrick, Mikel y Ethan progresa den deporte y logra un clasificacion pa e Weganan Olimpico di Paris 2024. COA tin sigur cu cada un di e atletanan aki lo sa di haci bon uzo di e oportunidad aki, y cu e lo produci e resultadonan cu tanto nos ta anhela.


text:
Mirando e cancelacionnan di eventonan deportivo rond mundo debi na e propagacion di COVID-19, Aruba Aquatic Federation (AAF) a dicidi pa cancela e Open Water Swimming Event riba dia 29 di maart tambe.
Apesar cu no tin caso di e virus conoci na Aruba, como precaucion, cancela e evento pa asina evita mas tanto contaminacion posibel manera cu a sosoden den otro eventonan deportivo rond mundo.
E Federacion Acuatico di Aruba ta consciente cu lo desapunta nos landadonan local y internacional, pero ta kere cu esaki ta un accion corecto cu mester a tuma durante e circunstancianan aki.


text:
Spaño
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Spaño of Castellano ta un idioma Romano cu a bin como un dialecto di Latin. E ta un di e seis idioma oficial di e Organisacion Nacionnan Uni. Tras di Chines mandarin, Spaño ta e lenga mas papia rond mundo y hopi hende tin e como idioma di cas, como lenga materno. E ta oficial den varios organisacion mundial, entre otro, Union Europeo, Union Africano, Organisacion di Estados Unidos, NAFTA, Caribbean Community y tambe e tawata den Tratado di Antartica. Mas cu 500 miyon di hende por papia Spaño y ta e lenga mas studia rond mundo banda di Ingles. Ta bisa cu Spaño ta e di tres lenga mas uza den internet. Manera tur idioma Romano, Spaño a evoluciona cu tempo, e ta bin mas tanto di Latin Vulgar.
E Romanonan a introduci Latin, e basis pa tur lenga Romano, na e peninsula Iberico durante e di dos Guera Punico rond di 210 BC. Durante 5 AD., e vandalnan Germanico, Suevi, Visgodonan y otro gruponan di Europa Oriental a invadi Hispania. Pa motibo di e conkista di Spaña na man di e Moronan, e idioma Árabe a influensia Spaño. E idiomanan di tur e invasornan a influensia Spaño grandemente. Spaño moderno, cu e ahustacion di e consonantenan (o silabanan) a nace den siglo diescinco. E lenga ta sigui adopta palabra di otro idioma, manera Ingles, Griego, y tambe ta bini cu palabra nobo. A tuma Castellano tambe den e continente Mericano y tambe na Africa y Asia Pacifico via e expansion di e imperio Spaño entre siglo diescinco y diesnuebe.
Mexico ta contene e cantidad mas grandi di papiado di Spaño na mundo.


text: Diabierna anochi a drenta informe di un accidente entre un auto y un scooter na Ranchostraat, mesora a dirigi patruyanan na e sitio. Na yegada di e patruya a bin encontra cu un Nissan March para memey di caminda cu windshield y back shiel kibra y cu sla riba e auto. Pero no a encontra ningun hende den dje un rato despues a aparece un persona alegando cu e ta cu e auto y cu un hende riba un scooter tabata siguie pero e scooter aki a core sconde den un cas den cercania. Ademas e March aki tabata envolvi den un accidente y tiramento di botter na Dakota y despues a bin pasa den Rancho unda e lo a purba di dal un scooter cu e auto. Mirando cu e chauffeur no tin rijbewijs a detene mesora. Polis a bay na e cas den cercania unda cu e scooter ta warda y polis a confisca esaki.


text:
Dialuna atardi a drenta informe di un container cu lo mester a cay riba caminda, mesora a manda patruya na e sitio. Na yegada di e patruya a bin constata cu aki un chauffeur di un semi-trailer truck lo a baha caminda na man drechi y purba dal un bocht di 180 grado. Den e maneobra aki e container yen di fruta a bula los di e trailer y cay den banda riba caminda.
Container ta kentel for di trailer den bocht subiendo caminda riba Frankrijkstraat
Dialuna atardi a drenta informe di un container cu lo mester a cay riba caminda, mesora a manda patruya na e sitio. Na yegada di e patruya a bin constata cu aki un chauffeur di un semi-trailer truck lo a baha caminda na man drechi y purba dal un bocht di 180 grado. Den e maneobra aki e container yen di fruta a bula los di e trailer y cay den banda riba caminda.


text:
KRALENDIJK — Tur hende por eksperensia kos straño òf spiritu, no ta importá si bo ta hòmber òf muhé. Ta papiá si un persona ku a nase den saku e ta mira spiritu ku regularidat.
Dulce Matthew ku ta e promé hende muhé ku a konta di su eksperensia nan ku el a pasa den i te ainda sa mira òf sinti kos straño òf spiritu.
Dulce:“Mi tabata chikitu 4 pa 5 aña i mi a mira un hende bou di un palu di tamarein na kleuter skol San Bernardo, awor Kolegio San Bernardo. Mi welo sa bin buskami despues di skol, esta mèrdia i tabata para bou di un palu. Mi a tuma nota ku el a yega, pues mi a pensa ku ta welo a bin buskami. Mi a bisa yùfrou ku mi ta bai pasobra nan a bin buskami, sinembargo e yùfrou no tabata mira niun hende i a bisami bai pasobra no tin niun hende. Mi a kore bai tòg, sinembargo momentu mi a yega mas serka di e palu, no tabatin niun hende. Mi a regresá den klas spanta i yùfrou a bisami ku e no a mira niun hende pafó ta wardami. Asina diferente bes mas mi a tuma nota di kos straño,”Dulce a konta. Si abo ta deseá di konta algu straño ku bo a eksperensia bo por tuma kontakto ku Pietersz na number di telefon:7905999.


text:
Durante e tratamento di Presupuesto 2023 den Parlamento di Aruba, Minister Maduro di Finansa a splica cu Gabinete Wever-Croes ta mustra seriedad den gobernacion y ta logra reduci e deficit ocasiona pa e pandemia y ta yega atrobe na un surplus pa Aruba.
Surplus na aña 2019
Minister Maduro a trece dilanti cu na desde cu Gabinete Wever-Croes a yega na mando, trabou serio a wordo haci riba e tereno di finansa publico pa asina por a recupera e credibilidad financiero di Aruba. Cu Hulanda a yega na un Protocol na november 2018 y caba na fin di aña 2019 ta logra yega na un surplus chikito di 4 miyon florin. Un logro ya cu na e momento eynan ta despues di 12 aña un Gobierno di Aruba ta yega na un situacion di surplus pa Aruba.
E deficit produci pa e pandemia ta bira un surplus pa aña 2023
Pa aña 2020 Gabinete Wever-Croes a premira un surplus di 46 miyon florin, pero e pandemia di Covid-19 a presenta y cambia e panorama financiero pa un deficit di 1028 miyon florin. A traha duro y na un manera serio pa e añanan cu a sigui keda baha e deficit mas cu por. Aña 2020 a cera cu un deficit mas chikito, di 764 miyon florin. Den aña 2021 a reduci e deficit na 534 miyon. Na aña 2022 a presenta un deficit na prome instante di 148 miyon y awo cu Cambio di Presupuesto 2022, ta bay reduci e deficit aki te na 92 miyon florin. Pa aña 2023 Gabinete Wever-Croes a presenta un presupuesto cu un deficit di 25 miyon florin y awo ta logra pa cambia esaki pa un surplus di 63 miyon florin.


text:
Cuba
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Cuba, ofisialmente Repúblika di Cuba (spaño: República de Cuba) ta un pais den Laman Karibe, konstitui pa e isla Cuba, Isla de la Juventud i varios archipielago chiki. E kapital i suidat mas grandi di Cuba ta Havana. Santiago de Cuba ta e di dos suidat mas grandi na Cuba.
Cuba tin un poblashon di 11 mion hende, e nashon mas poblá den Karibe i tambe e isla mas grandi den laman Karibe. Su kultura i kustumbernan ta wòrdu forma dor di varios meskla di otro kultura inkluyendo e indjannan Taino i Chiboney; e periodo di kolonialismo spaño, e introdukshon di katibu afrikano i su proksimidat na Estadonan Uni di Merka.
Nomber[editá | editá fuente]
Segun historiadó e nomber Cuba ta bini for di e lenga Taino sinembargo su derivashon eksakto ta deskonosí.[1] E nifikashon eksakto di e nomber no ta kla pero e por wòrdu tradusi di dos manera, sea "kaminda tin tera fertil na abundansia" (cubao) of "luga grandioso" (coabana).[2][3] Tin ku ta bisa ku Cuba tin e mesun raiz árabe Ka'bah ku kemen tempel. I otro ta kere ku e a wòrdu nombra na e siudat antiguo di Cuba.
Historia[editá | editá fuente]
Era pre-kolombiano[editá | editá fuente]
Prome ku e yegada di e spañónan e area tabata habitá dor di indjan nativo, konosí komo e Taïno i Chiboney ku nan ansestronan a migra for di Nort-, Sentro- i Sur-Amerika. E Taïnonan tabata kultivador i e Chiboney tabata kultivá i yag.
Kolonisashon spaño[editá | editá fuente]
Na 12 di Oktober, 1492 Christoffel Columbus a yaga na kaminda awor yama Barancoa i a aklema e teritoria den nomber di Spaña i a nombra e isla: Isla Juan. Na aña 1511 e promé siudat spaño a wordu fundá pa Diego Valdes di Cuellar na Barracoa, otro siudat a sigui despues inkluyendo Havana, e futuro kapital ku a wòrdu fundá na 1515. E spañonan a esklava e aproksimadamente 100,000 habitantenan indigeno ku a resisti konvershon na Kristianismo poniendo nan primeramente pa bai busca oro, anto den un siglo malesanan oropeo a kaba ku e habitantenan original.
Cuba a keda un poseshon spaño pa casi 400 aña (1511-1898), ku un ekonomia basa riba agrikultura di plantashon, meinmiento, i e exportashon di suku, koffie, y tabaku pa Oropa i mas despues Nort Amerika. E trabou tabata hasí dor di esklavonan afrikano ku a trese na e isla ora Inglatera tabata manda na 1762. E grupo elitario ku tabata manda riba e plantashinan tabatin e poder sosial i economiko, apoya dor di e spañonan ku a nase na Cuba (Criollos), otro oropeo, i esklavonan ku ta desende di Afrika. E poblashon na 1817 tabata 630,980 hende, di kual 291,021 tabata kolo kla; 115,691 tabata kolo skur liber; i 224,268 tabata katibu.
Gueranan di independensia[editá | editá fuente]
Den e añanan 1820, ora e restu di Spaña su Emperio na Amerika Latino a rebelda anto forma estado independiente, Cuba a keda loyal, maske tabatin un tiki agitashon pa independiensia, lokual ku e monarkia spaño a duna e isla e motto "La Siempre Fidelísima Isla" ("E Isla Semper Fiel"). Esaki tabata pasobra Cuba su habitantenan spaño tabata depende na Spaña pa handel, protekshon di Pirata i proteshon kontra un rebellion di esklavo, anto pasobra nan tabatin mas miedu di e kresementu di poder di Merka ku nan tabata desgusta mandamentu Spaño.
Dies aña di Guera[editá | editá fuente]
Independensia di Spaña tabata e motivo di e rebelion di 1868 ku Carlos Manuel de Céspedes como lider, resultando ku un konflikto basta largu ku a ceda nombra Guera di dies aña. Merka a rechasá pa rekonose e gobernashon kubano nobo, ounke hopi pais Oropeo si a hasi'e.[4] Na 1878, e pacto di Zanjón a caba ku e conflicto ku Spaña ku a kiere di duna mas autonomia na Cuba. Na 1879–1880, Patriotico kubano Calixto Garcia a hasi intento pa kuminsa un otro guera, konosi komo e guera chikitu, pero no a logra haña sufisiente sosten.[5]
Periodo entre e gueranan[editá | editá fuente]
Esclavitud a wordu abolí na 1886, aunke e minoria ku ta desende di Afrika a ceda oppresa sosialmente i ekonomicamente. durante e periodo aki, pobresa pafo di stad provoka pa e revolushon Spaño di 1868 anto su devastashon a kousa hopi emigrashon na Cuba.
Durante e añanan 1890' agitashon pro-independensia a ceda reviva na parti pa rabiamentu di e nobo restikcionan pone na Handel Cubano dor di Spaña anto hostilidat dor di Spaña su administracion oppresiva i incompetente di Cuba. Un par di Spaña su promisianan di e pakto di Zanjón a ceda cumpli.
Guera di 1895[editá | editá fuente]
Na 1892, un disidente exilá, José Martí, a fundá e Partido Revolutionario di Cuba na New York, ku e meta pa haña independensia kubano. Na yanüari 1895, Martí a biaha bai Montecristi, Santo Domingo pa traha huntu ku Máximo Gómez. Martí a skibi su miranan politiko na e manifesto di Montecristi. Bringamentu kontra e ehersito spaño a kuminsa na Cuba riba 24 di febrüari 1895, pero Martí no tabata por a yega Cuba te ku 11 di April 1895.[23] Martí a wordu matá na 19 di Mei 1895, na e batalla di Dos Rios.[23] Su morto a immortalis'e anto e la bira un di Cuba su heroenan nacional.
E ront di 200,000 spañonan tabata hopi mas ku e grupo chikitu di rebeldenan ku a usa hopi taktika di gueria i sabotage. E Spañonan a cuminsa un campaña di supreshon. General Valeriano Weyler, gobernador militar di Cuba, a cue e luganan di kunuku anto huse como lo ke e tabata yama reconcentrados, diskribi dor di observadonan internashonal komo "siudatnan fortifika". Esakinan ta konsidera hopi biaha como e prototipo pa e kampamentunan di konsentrahson di siglo 20. Entre 200,000 i 400,000 siudadanonan kubano a muri di hamber i di varios malesa di e campamentunan, numbernan verifika pa Krus Kora i e senator merikano Redfield Proctor. Tropanan merikano i oropeo a protesta kontra e conducto Spaño riba e isla.
Guera Merikano[editá | editá fuente]
E barco di bataya Main a yega na Havana riba 25 di yanüari 1898 pa ofrese proktekshon na e 8,000 residente merikano riba e isla, pero e spañonan a mira esaki komo un intimidashon. Riba e anochi di 15 di febrüari 1898, e Main a explota den e haf, matando e 252 hendenan abordo; un otro 8 hende a muri di nan heridanan sobre di siguiente anochinan.


text:
Diahuebs algo pasa di 8:25 anochi un persona canando na pia den cercania di Noord na e mall a tuma nota di un kia sportage preto cu glasnan cera y den e auto tabata tin un mucha chikito aden. A yama polis mes ora pa cu e caso. Patruya di Noord a acudi na e sitio di biaha y ta topa cu e mayor a drenta e auto net e momento ey. A splike di e consecuencia di laga mucha den auto suso y pa no haci esaki mas, pa bay busca un cuminda.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
ORANJESTAD (AAN) -- E lider di Partido MEP, Evelyn Wever-Croes, contestando un pregunta di prensa na su salida despues cu el a reuni cu e Informadornan, a expresa tocante e bishita di señor Knops na Aruba, awe.
“Ayera, casualmente, nos tabata tin tambe un reunion cu Premier Rutte, Premier Pisas di Corsow, y Premier Jacobs di Sint Maarten. E tabata un bon reunion. Y siman pasa mi tabata tin un reunion cu CAft y cu señor Knops” e mandatario a splica, y el a señala cu awe e tin reunion atrobe cu Knops.
E dignatario a subraya cu nan sa tur e puntonan di salida di gobierno di Aruba, y gobierno di Aruba sa kico e tin cu cumpli cune.
“Y, enberdad, esey tur ta mustra cu nos mester yega na un gobierno, mas lihe cu ta posible”, Wever-Croes a reitera. “Nos no a sinta cu e partidonan pa yega na areglo of acuerdonan pasobra bo ta warda e proceso aki di Informado bay prome”, e dignatario a señala.
Aworaki e partidonan tin cu indica si nan ta dispuesto na traha cu MEP y ora nan scucha di nan parti, e trayecto aki por sigui, segun e Lider di MEP.
“Pero te na e momentonan aki, nos ta habri pa traha cu e partidonan politico cu a saca asiento, cu excepcion di Partido AVP”, Wever-Croes a expresa.
El a sigui splica pakico MEP lo no forma gobierno cu AVP, y esaki ta pasobra nan tin diferencianan fundamental den e vision di e partidonan.
“ Uno, ta e tema di corupcion. Nos ta un partido cu kier bringa corupcion y na e momentonan aki Partido AVP, lamentablemente, a tuma e direccion di ta braza, proteha y stimula corupcion, y esey ta algo cu nos no ta bay di acuerdo cune”, Evelyn Wever-Croes a subraya.
E otro punto ta cu AVP ta completamente contra e Landspakket, y MEP no ta kere cu ta cumbini aworaki, un gobierno cu ta bay pleita cu Hulanda, cu kier kita Ministerio Publico, Banco Central, etc. “Pero por lo demas ta keda tres partido cu ta RAIZ, MAS y Accion21, pero sinceramente e ultimo dianan aki nos di MEP tambe ta mirando e desaroyonan y nos ta preocupa pa mira kico ta pasando den e partidonan Accion21 y MAS”, e lider di MEP a acentua.


text:
Fin di februari nos a tuma nota cu Tripadvisor a nombra Aruba su Eagle Beach como e di tres miho beach na mundo. Un nombracion asina mester apreci’e y mantene of mehora nos posicion riba e lista prestigioso aki.
Pa logra esaki Directie Natuur en Milieu (DNM) kier a haci un yamada na nos comunidad, usuarionan di nos beachnan, pa cuida nan door di mantene nan limpi y no haci destruccion na e flora y fauna den e area aki. No ta facil pa yega na un ranking asina halto, pero mas importante ta pa mantene.
Den temporada di Semana Santa hopi usuario ta disfruta di nos beachnan. Esaki den forma di campamento, pasa dia na lama cu famia, of uza botonan cerca di nos costanan. DNM kier a recorda usuarionan pa tene cuenta cu e leynan vigente.
Decreto Nacional Playanan y Costanan Publico (Landsbesluit openbare wateren en stranden) art. 25 y art. 30. Articulo 25 specificamente ta prohibi pa core of pasa riba nos costanan cu vehiculo di motor, bais y of bestia (rij-of trekdieren, manera cabay). Articulo 30 ta prohibi pa tira/benta/deshaci/laga material cu ta clasifica como sushedad atras.
Articulo 16 di Algemene Politie Verordening (APV) ta stipula cu ta prohibi pa contamina nos costa, beach y tambe lama. E mesun APV ta prohibi pa tira sushi den cualkier forma, sea liquido of solido, riba nos beach, costa y lama.
Tambe Landsbesluit bescherming inheemse flora en fauna ta prohibi pa mata, haci daño of causa molester na entre otro turtuga di lama, rogans (parha di lama), mangel, banana di rif, calco, strea di lama, bushi di lama y tambe diferente sorto di cadushi cu ta crece cant’i lama.
Na Eagle beach tin masha bunita mata di Fofoti unda hopi turista ta saca potret y esaki ta yega tur rond mundo. Mester tene na cuenta cu e mata aki ta protehi. Pues tampoco ta permiti pa haci daño na nan. Tambe ta recorda un y tur pa respeta e baricadanan cu DOW ta pone den areanan unda e turtuganan ta pone webo.
Semana Santa ta un temporada dushi, pero mester haci uzo di nos recursonan natural na un manera responsabel. Duna nos naturalesa e balor cu e merece.


text:
Ta confirma cu na Aruba tin dos caso di e Coronavirus Covid-19. Pa e motibo aki cu ta pidi e comunidad pa porfabor ban hunto y proteha e grupo mas vulnerabel, cu ta nos Grandinan.
Si bo ta sinti sintomanan di griep manera keintura, tosamento of problema pa hala rosea, porfavor tene cuenta cu lo siguiente:
- Si bo tin mayornan, welo/ wela, tanta/omo grandi, porfabor no bay haci bishita.
- Si bo famia ta den un cas di cuido, porfabor no bay bishitanan
- Tuma contacto via telefon cu bo grandi y splica pakico bo lo no por bin di bishita
- Pa personanan cu tin un familiar den un cas di cuido, porfabor tuma contacto cu e gerente di e cas di cuido y puntranan pa informa kico nan maneho ta pa haci bishita den e proximo simannan.
- Porfabor como famia traha un plan hunto con pa prepara pa yuda y proteha un familiar di edad halto. Sea ta cu alimentacion, suplimentos, hopi awa y pa nan tambe laba man y haci uzo di hand sanitizers cu ta contene 60% di alcohol.
Si bo persona tin sospecho cu bo familiar di edad halto por tin Coronavirus.
YAMA DOKTER DI CAS Y/OF E CORONAVIRUS CALL CENTER NA #280-0101
Seccion Cuido di Nos Grandinan ta urgi comunidad pa tuma medidanan di higiena cu ta ensera laba man frecuentemente y evita tochi cu wowo, nanishi y boca pa preveni di haya e virus of pa plama esaki. Di e manera aki nos ta proteha nos mes pero tambe nos Grandinan.
Pa mas informacion por tuma contacto cu Seccion Cuido di Nos Grandinan na [email protected] of por yama na telefon #522-4345


text:
Anuncia Liber sin Registro mucha Buska mucha
Pafó ku kisas na relacionnan Sera den mac, Kita ku Kisas na biaha bai mac Pa Entrevista ku kisas vital Di communicacion di mac, e Familiar ku kisas pa hòmber, Mac, sali ku kisas pa Kustumbernan di aña Nobo den macDi topa ku e muhénan Di mac, e topa ku E muhénan ta san petersburgo, E topa ku e muhénan Di e stat di novosibirsk, E topa ku e muhénan Di e stat di ekaterinburgo, E topa ku e muhénan Di e stat di Nini Nood, e topa ku e Muhénan ta kasá, e topa Ku e muhénan di msc, E topa ku e muhénan Di mac, e topa ku E muhénan di mac, e Topa ku e muhénan ta San petersburgo, di topa ku E muhénan ta san petersburgo, E topa ku e muhénan Ta san petersburgo, e topa Ku e muhé na Di Skol san petersburgo, e topa Ku e muhénan ta san Petersburgo, e topa ku e Muhénan ta san petersburgo, e Topa ku e muhénan ta San petersburgo, e topa ku E muhénan ta san petersburgo, E topa ku e muhénan Ta san petersburgo, e topa Ku e muhénan ta san Petersburgo, e topa ku e Muhénan ta san petersburgo, e Topa ku e muhénan ta San petersburgo, e topa ku E muhénan ta san petersburgo, E topa ku e muhénan Ta san petersburgo. Camera, Kita ku muhénan den E instrukshon, Kita ku muhénan Di e Aña roster-en Opsekio, e Topa ku e Muhénan ta msc, e Topa Ku e muhénan den e Instrukshon, Kita ku muhénan di msc. Afia, kita ku muhénan di E stat di per, kita Ku e muhénan ta logrando, E topa ku e muhénan Ta krasnoyarsk, kita ku muhénan Di vormen.


text:
Oranjestad – Dialuna anochi pa mas o menos 9:45 Sr Marc Oduber di Meteo Aruba a manda nos e siguiente Press Release.
Calor sofocante na caminda. Bebe hopi awa y ya esnan cu por usa nan Air conditioning.
“Dor cu nos fluho di biento lo bai ta menguando mayan i e resto di siman, esaki por hasi cu e aire por bira sofocante i combina cu humedad, esaki por crea temperatura apparente ariba 38 grado celsius. Mayan e duty-forecaster lo wak si ta necesario pa emiti un heat advisory (aviso special di calor)”.


text:
Durante e ultimo dianan hopi a ser publica y comenta tocante e grandioso evento anual di Kiwanis Club of Aruba pa recaudacion di fondo, cu ta tuma luga diabierna awo 18 di november. Un evento diseña cu tur e detayenan special segun e tema pa asina crea un experiencia magico. E tema escogi e aña aki, Cirque du Soleil, a haci un impacto sigur mirando e exito den e benta rapido di e seccion VIP y benta di ticket en general.
Entre tur loke ta bay haci Cirque du Soleil un anochi espectacular tin cu resalta e parti creativo cu ta den man di Egmar Irausquin, cu ta e Creative Director na Elite Productions & Entertainment. E ta encarga cu full e departmento di Design y Video, cu cerca nan yama Creatives. Egmar ta diseña Stage, Decor, Photobooth, Event Setup, Video y tur cos cu ta cay den graphic design y ta haci video mapping.
Video mapping ta un proceso largo, unda e mester tuma midi y saca potret di e superficie prome cu por cuminsa diseña. Si mester haci un video mapping den 3D, esaki lo tuma hopi mas ora y dia di preparacion. Egmar ta splica cu e parti mas largo semper ta loke nan ta yama render. Unabes cu un ‘animation’ ta cla, e proceso pa haci esaki den un video por tuma hopi ora dependiendo di e complehidad cu a traha aden. Hopi biaha nan ekipo ta purba gana tempo door di uza 2 of 3 computer pareu pa haci e proceso di rendering mas lihe.
Egmar a cuminsa den e mundo di Graphic Design, Video Animations y Design desde 2008. Tempo cu el a cuminsa su estudio na Academie Voor Popcultuur na Hulanda. Un opleiding dedica na diseño, musica y entretenimento. E tempo ey, e prome den su sorto, diferenciando di e academianan di arte existente. Desde cu el a cuminsa studia, hopi lihe caba el a drenta den e arte di video y a cuminsa Vj den club. Egmar ta splica cu VJ ta video jockey, pues e persona cu ta mix video den un club, cual na Aruba no ta wak hopi. El a keda siña y innova den e mundo di VJ te cu el a cuminsa crea video mapping, cual el a haci na diferente ciudad na Hulanda. Un experiencia unico p’e ta e video mapping cu el a yega di haci un biaha na Qatar pa un film festival.
Egmar a bolbe Aruba na 2016 y el a cuminsa traha na Elite Productions & Entertainment. Nan a yega di haci diferente mapping cu tabatin su importancia, y por menciona esun mas recien ora KLM a introduci nan Huisje 103. Aki nan a proyecta riba e cas berde cu tin na Museo Arqueologico Nacional Aruba. Nan ta haci video mapping mas cu un bes pa luna na diferente hotel na Aruba, unda e hotelnan ta haci uzo di e producto aki regularmente pa nan guests, manera na The Ritz-Carlton Aruba y Hilton Aruba Caribbean Resort. Pa e fiesta anual pa recaudacion di fondo di Kiwanis Club of Aruba, ya esaki ta bay bira di tercer biaha cu Egmar Irausquin ta haci video mapping den Renaissance Convention Center. Elite Productions & Entertainment ta uza e efecto di video mapping pa transforma e lugar completamente. E biaha aki cu e tema di Cirque du Soleil nan lo bay traha cu imagen acrobatico y lo trece e experiencia magico di Cirque du Soleil den Renaissance Convention Center.


text:
ORANJESTAD.Aruba
Den oranan cu tur hende ta drumi antisocialnan ta cana rond y busca maldad pa haci . Na Savaneta bisiñanan a scucha un desordo parti di pafo y a bay mirqa kico tabata pasando, a resulta cu den cu ra din an bisiña tabatatin atntisocialnan cu tabata hortando quadracer. Mesora a Sali pafo e a bay nan tras , pero tambe alabes alanta e propetarionan for di soño y a yama polis besora. Den e persicucion a perde e quadracer den un hachi di santo y na udna despues di tanto buskeda a haña e quadracer den un mondi di un cas bandona. Polis a tuma e datosnan di e doño di e quadracer y a hiba e quadracer pa investigacion.


text: Presente tabata tambe e Embahador di Repúblika di El Salvador na Costa Rica sra. Ana Geraldina Beneke i direktor general i hefe di e departamento di e vice presidensia di Repúblika di El Salvador sr. Mario Otero.Durante di e kombersashon aki e Vice Presidente a indiká ku El Salvador ke habri kontakto diplomátiko ku Kòrsou pa asina por traha ku Kòrsou.E la duna un splikashon amplio riba tur loke El Salvador ta hasiendo pa ku nan komunidat, kresementu di nan ekonomia i e tres tipo di monedanan ku nan ta usa einan. E la spika ampliamente kua ta e benefisionan i tambe kiko mester tene bon kuenta kuné, pa asina evitá kualkier inkonbenensia indeseá.E tres tipo di monedanan ku nan ta usa den forma legal i aprobá pa nan Gobièrnu ta: Dollar, Colon i Cripto Activa (bitcoin).E meta di e Gobièrnu ta pa kita e diktadura di monedanan tradishonal pa asina fortifiká i krese nan ekonomia. Pa ku esun di Cripto Activa esaki ta keda apliká pa medio di e sédula di kada suidadano, e no ta keda supervisá pa niun banko i tampoko tin ningun tipo di komishon mara na dje.Tambe tin hopi desaroyo inovativo i positivo ta tumando lugá riba e parti di kreamentu di energia renobá.Un otro punto ku a bini dilanti ta ku El Salvador su polítika ta pa kombatí korupshon i ta duna tambe hopi importansia na e parti di kobramentu di impuesto.Tin tres punto ku a keda menshoná di e maneho di e Gobièrnu, kualnan ta:1. Fase 1: rekuperá tur teritorionan di Gueria: e fase aki a keda realisá;2. Fase 2: rekuperá tur e skolnan, habri parke i espasio públiko pa espeshalmente e mucha i hóbennan: e fase aki a keda lográ;3. Fase 3: ekipá nan Kuerpo Polisial ku materialnan sofestiká pa kombatí diferente kaso: e fase aki tambe a keda lográ.E kombersashon aki bai den un ambiente hopi ameno kaminda Promé Minister por a haña un bista hopi kla riba kon e Gobièrnu aktual di El Salvador ta manehá e pais.


text:
Koyari – Diahuebs atardi polis ta bay Koyari pa un accidente cu hende herida.
Na yegada nan ta constata cu un di esnan envolvi tin un corta serio na su lomba.
Por a wak dos auto, ambos a bay pega den mondi. Ta trata di un Audi y un truck di carga.
Loke nos a comprondr tawata cu, e truck lo a bay bira na su man robes y tawata net ora cu e Audi a bay pasa.
Ambulance a presenta y a trata e cabayero herida y a hibe hospitaal.
E Audi no tawata tin ningun papel na ordo. Polis a laga takelwagen bay cu ne, pa te ora e chauffeur trece tur papel e lo haya su vehiculo bek.


text:
ORANJESTAD, Aruba: Scol basico Prinses Amalia a habri su porta pe aña escolar nobo na nan edificio nobo, unda cu a tene un apertura den presencia di Minister di Enseñansa, Michelle Hooyboer-Winklaar hunto cu alumno y mayornan. Minister Hooyboer-Winklaar a entrega e yabi di scol na e cabesante di Prinses Amalia Basisschool, esta Roelien Kock-Hofman, kende tabata feliz di a ricibi esaki. Minister Hooyboer-Winklaar a pasa den algun klas y a desea tanto alumno como maestronan hopi exito den e aña escolar nobo. E tabata sumamente contento cu e apertura cu e scol a prepara pa asina duna tur hende bon bini na e edificio nobo. Durante e apertura Minister Hooyboer-Winklaar hunto cu Minister Richard Arends, Roelien Kock-Hofman y 2 studiante di scol a corta e cintanan pa asina tur alumno, maestro y mayornan por a drenta den e edificio nobo pa inicia e aña escolar nobo.
“Prinses Amalia ta un scol cu a logra hopi caba desde nan inicio na aña 2011 apesar di ta den un edificio no completamente optimal. Pero nan a demostra cu un scol ta mas cu solamente su edificio. Exito di un scol ta su atencion pa cada studiante, ta maestronan cu ta colabora cu otro, ta un cabesante cu ta lidera su team na un forma humilde y inspirativo, ta un scol cu mayornan ta envolvi y cu tur hende ta comparti e pensamento cu tur mucha tin potencial.” Minister Hooyboer-Winklaar a declara durante e apertura.
“Pa nos e ta bunita pa mira un apertura cu tabata envolvi asina hopi studiante”, el a expresa. Tur hende kisas tabatin un tiki nervio ariba e prome dia di scol, pero esaki no tabata e caso cu e alumnonan di Prinses Amalia di cual Minister Hooyboer-Winklaar no a nota esaki.
E muchanan tabatin e entusiasmo pa cuminsa scol y esey ta loke Ministerio di Enseñansa kier pa tur scol. Na Aruba tin un total di 83 scol di cual e vision y meta mester ta asina. Hopi di e scolnan aki a ricibi un “upgrading” den e ultimo 8 añanan, pero ainda tin algun scol unda cu nan infrastructura no ta optimal. E ta keda un reto pasobra ta papiando di 83 scol y hopi di nan a keda construi 50 pa 60 aña pasa. Pero a lo largo e meta mester bira cu keda cu cada scol riba nan mes lo ricibi e renobacionnan necesario pa asina brinda un calidad di enseñansa cu nos ta desea.
“Mi ta hopi satisfecho pa mira un scol excepcional ricibi un edificio excepcional. Mi ta sigur cu loke nan lo bay logra awor tambe lo ta excepcional.” Minister Hooyboer-Winklaar a termina.


text:
E minister di salid di Colombia, Fernando Ruiz a informa den television nacional cu ta extende e emergencia sanitario na e pais te cu 31 di mei 2021. Ruiz a informa cu e gobierno nacional a dicidi di extende e emergencia sanitario cu obhetivo pa reduci contagio y tasa di mortalidad pa covid-19.
E minister di salud tambe a añadi cu paden di extension di emergencia, nan a keda ordena entidad di cada departamento pa tuma medida pa por garantisa e retorno gradual di institucion educativo. Te cu fecha, Colombia a registra 2.241.225 caso confirma di covid-19 y 59.396 persona cu a fayece for di comienso di pandemia.


text:
Digitalisacion
Pa medio di un scanner grandi y specialisa e documentonan fragil y di tamaño grandi por wordo digitalisa dor di e personal di ANA.
Costonan
- depende di e grandura di e documento
- depende di e cantidad di documento
- depende di e calidad di e scan
Duracion
1 – 2 dia (depende di e trabou di e afdeling y cantidad)
Trece
USB stick – DVD – Hard drive
Tambe e departamento por duna conseho riba e aspecto di digitalisacion (en general) y riba e tema di “durabilidad digital” (digitale duurzaamheid).
Conseho
Ta duna conseho na departamentonan di Gobierno y na e sector priva riba conservacion y preservacion (maneho y cuido di archivo) na un manera mas eficiente y mihor.
Nos expertonan den e ramo di archivo ta entrena segun standardnan Hulandes y ta altamente cualifica.


text:
Dialuna mainta a drenta informe di un accidente cu hende herida pazuid di e rotonde Ponton, mesora a dirigi tanto polis como ambulans na e sitio. Na yegada di e patruya a bin compronde cu e dama chauffeur di e Kia Cerato biniendo for di nort bayendo Oranjestad saliendo for di e rotonde pa un motibo desconosi e auto a kita na man drechi subi acera y bay dal fuertemente na un mata di kwihi. E impacto tabata fuerte y e dama chauffeur a reaulta herida. Na yegada di e ambulans nan a atende e dama y a transporte pa hospital.
0 thoughts on “Dama chauffeur Saliendo for di rotonde Ponton a perde control y baha caminda dal riba un mata di Kwihi, e dama ta herida.”
-
Stranjo si. Saliendo for di un rotonde?? Velocidad halto?? Mujeres!!!


text:
Un cliente cu no ta di acuerdo cu un desicion tuma door di DIMAS riba su peticion di permiso tin e derecho di entrega un carta di obhecion. E cliente por entrega su obhecion digital solamente via di e e-helpdesk riba e website di DIMAS www.dimasaruba.aw.
E cliente tin un termino di tempo di 6 siman pa e entrega un carta di obhecion desde e fecha cu ta para riba e desicion “Beschikking” ricibi for di DIMAS via email.
Con e proceso ta sigui cana?
Una bes DIMAS ricibi e carta di obhecion via di e canal indica, lo procede pa boek esaki den e sistema y e cliente lo ricibi un confirmacion via email cu su carta di obhecion a wordo ricibi.
Evaluacion di Obhecion
Na momento cu DIMAS ricibi e carta di obhecion lo bay evalua si e ta entrega den e termino di 6 siman.
Den caso cu e carta di obhecion ta acceptabel ta significa cu e persona e entrega esaki den e termino stipula hunto cu tur e rekisitonan necesario pa e por wordo (re)evalua door di e departamento huridico di DIMAS.
Si e carta di obhecion wordo declara no acceptabel pa motibo cu e la wordo entrega mucho trempan of mucho laat e cliente lo ricibi un carta for di DIMAS via postkantoor y via email. Cu e carta aki e cliente por bay corte.
LAR
Si e carta di obhecion a wordo entrega na tempo pero e no ta cumpli cu e minimo di rekisitonan cu ta necesario pa e caso wordo (re)evalua, e caso lo wordo manda pa comision di LAR cu lo bay trata e caso. Comision di LAR lo duna DIMAS un conseho y DIMAS lo tuma un desicion final a base di e conseho ey. Si e persona no ta di acuerdo cu e desicion tuma, e por bay corte dentro di 6 siman desde e fecha di e desicion.
Casonan Frequente
Mayoria di biaha cu DIMAS ricibi carta di obhecion ta casonan cu por wordo re-evalua a base di hechos y circumstancianan nobo presenta. Motibonan frequente cu por wordo re-evalua door di DIMAS na 2020:
- E cliente a logra entrega e documentonan cu tabata haci falta hunto cu su carta di obhecion por ehempel e documento di DPL.
- E cliente por a demostra cu e la cumpli cu e pago door di e manda e comprobante di pago. Mayoria di bes ta pasobra e cliente a paga di un otro forma cu DIMAS no a indica y e pago no por a wordo “cleared” door di Departamento di Impuesto.
Plaso di desicion
Segun e ley y maneho DIMAS tin 12 siman pa duna e cliente un respuesta riba un carta di obhecion. Den caso cu ta necesario esaki por wordo prolonga te na un maximo di 24 siman en total desde e fecha cu e carta di obhecion a wordo entrega.
Resultado
Na momento cu un carta di obhecion cana su proceso y wordo evalua e cliente lo ricibi un desicion positivo of negativo. E desicion final lo wordo manda pa e cliente via di e emailadres cu e la registra den su peticion.
Pa mas informacion por bishita nos website www.dimasaruba.aw y pa entrega un Carta di obhecion por haci esaki unicamente di forma digital via di nos e-helpdesk Bezwaar/ Objecion / Appeal.


text:
ORANJESTAD, Aruba
Dellanire Maduro como Presidente di e Comision Fiho di Parlamento pa Asuntonan Social, Famia, Cuido pa nos Grandinan y Hubentud tabata invita door di Fudacion Autismo Aruba pa e sesion na Universidad di Aruba “Thinking Together for Inclusion”.
Durante e sesion aki un mayor di yiu autista a duna su testimonio y tambe un persona autista, kende a conta riba su trayecto escolar y tambe ora el a stage na diferente area. E persona aki a demostra con den un forma di cooperacion cu e area laboral a crea espacio pa por inclui su persona y asina e por siña y desaroya habilidadnan. El a core stage na un hotel, na unda a informa e empleadonan cu el lo forma parti di e team y pa traha conhuntamente cune, proceso cu tabata exitoso.
Tambe Maduro a conta cu durante e presentacion a trece dilanti encuestanan cu a wordo haci door di Fundacion Autismo Aruba unda un di e preguntanan haci na comunidad tabata si personanan cu autismo por wordo emplea den future, y mayoria di e respuestanan tabata positivo. Otro pregunta tabata si e muchanan cu autismo por atende un scol regular y aki 77% di esnan encuesta a bisa cu si. Algo remarcabel ta cu 41.8% di esnan encuesta no ta na altura si tin centronan special pa muchanan cu autismo, cual ta demostra cu falta programanan pa educa nos comunidad riba kico autismo ta y con pa atende cu un persona cu tin autismo, cua tipo di centronan tin of no tin na Aruba actualmente, unda mester resalta e importancia di inclui e personanan aki den tur actividad.
Naturalmente, segun Dellanire Maduro, no tur autista ta mescos, pesey ta papia di spectrum, lo cual ta significa cu no tur persona autista ta desaroya mesun cos ni den e mes un velocidad cu otronan. Ta importante pa remarca cu entre mas yudanan desaroya nan habilidadnan, mas independiente nan por bira, miho calidad di bida e persona cu autismo y su famia lo tin, ademas menos dependiente nan lo bira di un sosten por ehempel di bijstand.
Otro encuesta cu a wordo haci tabata dirigi na e mayornan di muchanan cu autismo y por bisa cu mayoria di nan ta considera cu nan no ta haya e ayudo necesario riba diferente nivel manera entre otro cuido medico, aspecto laboral y social.
Na final di e sesion a organisa un workshop pa asina esnan presente por a expresa nan ideanan di tur loke por haci pa inclusion den tur area. Un di Dellanire su ideanan ta pa bin cu un “vak” of “module” riba e area aki na IPA pa asina yuda e futuro maestronan ta mas prepara, empodera y sinti nan mes mas comodo ora nan tin un mucha autista den nan klas, pero tambe pa e mucha autista por sinti su mes inclui.
Durante e crecemento di un baby/mucha, profesionalnan den salud ta evalua su desaroyo pa adkiri habilidadnan basico segun su edad. Relaciona cu esaki a bin dilanti cu falta na Aruba evaluacion/‘prescreening’ pa autismo (ASD) cual mester ta un screening adicional cu tur mucha den na crecemento mester haya pa sa si e mucha ta presenta comportacion di posibel autismo. Sintomanan di autismo hopi biaha ta presenta prome cu 18 luna di edad. Den un caso asina e mayor(nan) por cuminsa prepara for di trempan caba pa yuda e mucha desaroya mas hopi posibel den su prome 3 añanan di bida, cual ta e añanan mas crucial di cualkier mucha, e tin un impacto a lo largo di su bida segun Dr. Dellanire Maduro.
Como Presidente di e Comision Fiho di Parlamento, e parlamentario di POR a expresa cu lo bay tene mas cuenta cu e grupo aki. Ta duna pabien na e organisadornan di e evento, ta encurasha pa tin mas evento relaciona cu autismo y pa den siguiente eventonan di e tipo aki sigui trece posibel accionnan y pasonan concreto cu por wordo tuma.


text:
Prome Minister Evelyn Wever-Croes: Reflexion: E ETAPA AKI TAMBE TA BAY TA EXITOSO PA ARUBA
Prome Minister Evelyn Wever-Croes:
Reflexion:
E ETAPA AKI TAMBE TA BAY TA EXITOSO PA ARUBA
Dialuna anochi, entregando palabranan na ciere di Conferencia di Prensa di Gobierno di Aruba, Prome Minister Evelyn Wever-Croes a enfatisa cu ta importante pa nos pasa den e fase cu nos a drenta sin miedo, cu fe y confiansa cu e etapa aki tambe ta bay ta exitoso pa Aruba.
“Aruba ta para na momentonan hopi crucial. Den henter e crisis desde mita di maart, esaki ta un crusada hopi importante pa nos pais. Nos tawata para dilanti un dilema grandi; mantene e fronteranan cera of habri esaki cu Merca. Pa habri frontera cu Merca por trece cu n’e riesgo pa haña mas contagio di e virus corona na Aruba. Nos tin e virus caba aworaki door di nos propio residentenan.
Na otro banda, keda sin habri frontera ta crea otro problemanan entre otro problema di pobresa y di hamber. Gobierno a tuma e dilema di habri frontera hopi na serio y tambe tur consehonan y evaluacionnan cu a wordo haci.
Mirando cu Hulanda a indica cu no lo por sigui fia Aruba placa pa semper pa cubri entre otro FASE y loonsubsidie, Gobierno no a mira otro opcion cu habri e frontera. E decision aki a wordo tuma teniendo cuenta tambe cu medida y condicionnan estricto pa asina minimalisa e riesgo di importa e virus. Ora pone tur cos den balansa, riesgo, medidanan pa mitiga esaki y especialmente e extra medidanan cu a wordo introduci pa asina garantisa mas siguridad, Gobierno por bisa di a tuma un bon decision. No lo permiti nos isla pasa den hamber y pobresa mas di loke actualmente ta pasando.
Gobierno lo sigui den reunion constante y lo sigui evalua e situacion p’asina ahusta e decisionnan si ta necesario. Ta hopi importante si e rol di cada ciudadano durante e temporada aki.
Aruba ta pasando den temponan di prueba, di retonan, dificil y cu preocupacionnan na unda cada persona tin derecho riba nan mesun opinion di ta di acuerdo of no cu e decisionnan tuma. Lo mas importante ta pa no tin miedo y pa tin fe y confiansa cu e etapa aki tambe ta bay ta exitoso pa Aruba”.


text:
KRALENDIJK- Un moshon entregá pa Partido Demokrátiko Boneriano (PDB) pa habri sentro di servisio integral na Rincon i Antriol, djamars anochi a keda ratifiká unánimamente pa Konseho Insular.
Segun lider di PDB Clark Abraham, poblashon di Boneiru den ultimo añanan a krese drástikamente, pero e sistema di operá di Gobièrnu Insular a keda meskos. “Nos ta di opinion ku un siudadano mester por akudí na un sentro di servisio den su propio bario pa tur servisio di gobièrnu”, asina Abraham a splika.
E moshon ta hasi un apelashon tambe riba Kolegio Ehekutivo pa kuminsá deliberashon ku kompanianan manera Telbo i WEB pa nan tambe kuminsá ofreseé na servisio pa medio di e sentro di servisio integral.


text:
Tur programa di partido pa Eleccion 2017 & Pakico vota pa ....?
ArenaPoliti.co a aserca cada lista politico pa eleccion 2017 y a puntra pa contesta den max. 300 palabra pakico pueblo mester vota pa e partidonan respectivamente. E partidonan a haya cinco dia pa contesta. Aki por lesa e contestanan di esnan cu a contesta. Tambe por download programa di partido di cada partido. Por ultimo, por wak tur e listanan di candidato pa eleccion 2017, cu informacion adicional tocante e cantidad di voto y posicion riba lista pa eleccion 2013. E secuencia ta igual na e secuencia oficial ora di vota.
Lista #1: RAIZ
Color: Shinishi
Programa:
Parti 1: RAIZ su perspectivanan
Pakico vota pa RAIZ?
"Cu RAIZ den parlamento y gobierno, Aruba lo conoce un politica nobo, constructivo cu kier reconecta y eleva nos hendenan, dunando un mihor ehempel con nos mes como ciudadano por yuda na incorpora un sistema gubernamental cu lo beneficia henter nos isla, no solamente un grupo privilegia so.
A yega ora pa dal e lus cende pa nos por mira cla cla unda nos ta y unda nos kier bay.”
Lista #2: PPA/UPP
Color: Kaki
Programa:
UPP: Pa un Miho Mañan (2017)
UPP: Proyecto Nos Patria 2017 - 2021
PPA: Masterplan 2017 - 2021
Pakico vota pa PPA/UPP?
“PPA y UPP a pone bandera di partido un banda, hisa bandera di Aruba y uni pa brinda Pueblo un Alternativa Real.
Nos ta boga pa introduccion di reglanan estricto di Good Governance, esta reglanan pa goberna nos Aruba drechi. Banda di esaki nos mester percura pa nos poblacion crece na un manera responsabel y sostenibel, teniendo na cuenta e tamaño di nos isla, naturalesa cu mester keda proteha y proteccion pa nos mercado laboral y sistema social. P’esey mester reintroduci e Swiss model, hincá den un bachi crioyo.
Alabes nos mester percura pa baha e costo di bida y pone nos economia cuminsa draai atrobe. Esaki nos por logra cu introduccion di un Mededingingsautoriteit, cu lo combati abusonan di prijsnan pa motibo di palabracionnan di prijs y monopolio. Otro mecanismonan di control cu mester wordo introduci ta e Ombudsman, Klokkenluidersverordening y depolitisacion di nombramento di ambtenaar. Tambe mester adapta nos kiesverordening pa yega na un reparticion mas husto di asientonan den Parlamento.
PPA/UPP ta para pa un desaroyo husto, duradero y sostenibel pa San Nicolas y vecindario. Lider di UPP den pasado a duna contenido na esaki cu e proyecto di ImSan mientras cu PPA consistentemente a presenta visionnan innovativo y realisabel pa San Nicolas. PPA/UPP ta determina pa realisa un desaroyo real creando cupo di trabou duradero, percurando pa un economia mas husto y balansa pa nos pais.
Lista PPA/UPP tin e experiencia, seriedad, capacidad y innovacion necesario pa realisa cambionan necesario pa nos pais. Nos no kier ta e ‘yabi’ den formacion di un coalicion, pero un partner serio, integro y capacita den un coalicion stabiel, trahando na bienestar di Pueblo.
Lista PPA/UPP ta determina pa hisa nos nivel como pais y percura pa un Miho Mañan pa nos tur.”
Lista #3: MEP
Color: Geel
Programa:
Nos vision ta e solucion - Programa di gobernacion 2017 - 2021
Pakico vota pa MEP?
Partido MEP no a manda un motivacion.
Lista #4: CURPA
Color: Biña scur
Programa:
Salba Aruba - Programa Politico 2017 - 2021
Plan di accion 2017Plan di accion 2017
Pakico vota pa CURPA?
Partido CURPA no a manda un motivacion.
Lista #5: POR
Color: Blauw scur
Programa:
Vision 17-21 - Hunto nos POR
Pakico vota pa POR?
Partido POR no a manda un motivacion.
Lista #6: MAS
Color: Blauw cla
Programa:
Plan di Partido MAS 2017
Vision y meta pa futuro di nos pais
Pakico vota pa MAS?
“Den e recta final aki, yegando e fecha di eleccion, nos kier a gradici tur esnan cu a habri porta y ricibi nos den nan hogar. Pa esnan cu nos no a logra di bishita ainda semper nos lo keda disponible y na boso servicio.
Pa e eleccion aki nos ta pidi e pueblo Arubano pa laga nos sano juicio prevalese y pone fanatismo un banda y tuma un decision obhetivo. Pensa riba futuro di bo famia, di bo mes y di bo pais.
Partido MAS lo percura pa:
- Restaura ordo den gobernacion
- Introduci e HBO wet pa un mihor progreso den ensenjansa
- Hasi ensenjansa mas accesible
- Introduci e Arbowet pa proteccion y seguridad di nos conciudadanonan den cuerpo laboral
- Crea accessibilidad pa nos hendenan cu retonan fisico
- Elimina belasting pa nos penshoenadonan
- Pasa ley pa aumenta castigo pa esnan cu comete abuso contra nos jiunan y nos grandinan
- Habri caya grandi back
- Elimina parkeermeters
- Pone un tax Holiday pa commercio local
- Y asina mucho mas
Aruba merese MAS paso e pueblo Arubano ta val mucho MAS.
Mi persona ta, Holmo Henriquez, candidato #1 riba lista di partido MAS, e partido color Blauw kla riba stembiljet. Vota MAS pa asina hunto nos kibra barera y crea futuro pabo, pa bo famia y Aruba.
Bishita nos website na masaruba.com
Dia 22 di September corda vota MAS !!!”
Lista #7: ReD
Color: Blanco
Programa:
Programa di ReD Democratico 2017
Pakico vota pa ReD?
“ReD ta para pa elimina e fenomeno di stempelparlement, es decir cu parlemento no ta cumpliendo cu su funcion di controla gobierno. E parlamento mester funciona independiente di gobierno. Pesei candidatonan riba lista di ReD solamente por bira parlamentario, asina ta garantiza cu parlamentarionan tin e votonan necesario riba nan nomber cu ta duna nan e autoridad pa controla e ministernan. E ministernan ta keda nombra a base di nan experticio y integridad, nan ta vakministers. E parlamento ta controla e gobierno y si ta necesario lo bin cu mocion di desconfianza contra un eventual minister corupto y ta wordo manda cas, sin cu gobierno ta cai. Esaki ta e garantia cu e candidatonan di ReD tey pa sirbi interes general y no ambicionnan of interesnan personal.
Cu ReD e voz di pueblo lo keda representa den parlamento. Pa e otro partidonan bo mag vota cada cuater anja, pero bo no mag disidi. Ta esnan cu a hinca plaka den campanja ta disidi pa medio di nan marionetanan, abo solamente mag vota. Cu ReD esaki ta cambia, ReD den parlamento lo bai ta den consulta permanente cu e votador y e pueblo ta bai disidi riba tur asunto di importancia den parlamento. ReD ta duna e pueblo votador e poder bek den parlamento. ReD lo bin porfin cu e ley di financiamento di partidonan politico pa elimina e influencia mafioso den politica. ReD lo duna e derecho di voto na tur arubiano cu ta biba den exterior, e partidonan tradicional no kier duna e arubianonan critico cu no ta dependiente di e politico e derecho di voto pa nan no perde nan poder. Cu ReD bo famianan na Hulanda tambe lo por disidi riba e futuro di Aruba.”
Lista #8: AVP
Color: Berde
Programa:
Padilanti - Programa di Partido AVP 2017
Pakico vota pa AVP?
“VOTA PA BO FUTURO. VOTA AVP !
Dia 22 di September nos tin cu scohe entre dos caminda diferente pa futuro di Aruba. E ta e escohencia entre bay bek den pasado cu e coalision di MEP/POR of sigui bai PADILANTI pa progreso y bienestar pa tur hende cu AVP.
Den e ocho añanan cu a pasa MEP a mustra di ta contra inovacion di nos pais, contra pa haci inversionnan den futuro di nos pais y contra di reparticion mas husto pa tur hende. Nan ta contra di inversionnan den entre otro e “Green Corridor”, e renobacion di centronan di ciudad, e renobacion y expansion di hospital pa mehora cuido medico, e renobacion di scolnan y inversionnan den barionan. (Drecha camindanan, pone luz, crea facilidadnan pa recreacion, miho seguridad.). Pero no ta esey so. MEP tabata contra di e rescate di e fondonan di pensioen cu awe ta sigura e entrada di mas cu 20 mil pensionado. MEP tabata contra di aumento di e onderstand pa mamanan soltera y di e “reparatietoeslag” pa pensionadonan y trahadornan. MEP a vota hasta contra di e bahamento di prijs di awa y coriente. MEP ta haya tur e desicionnan aki “prioridadnan robez” di AVP!
Esaki ta nifica cu si vota pa MEP/POR nan lo stop e renobacion di barionan y projectonan importante manera e uso di energia renovabel y e trabou inovativo di TNO. Nan lo stop e mehoracion di forsa di compra pa esnan mas vulnerabel. E riesgo cu MEP lo por stop e desaroyo y inovacion economico y social di Aruba ta demasiado grandi. E discriminacion abierto (“sin miedo”) di MEP di imigrantenan y di hende di cierto barionan, ta otro indicacion di e caminda robez cu MEP/POR.
E eleccion di dia 22 di September ta uno desisivo pa futuro di ….” [Partido AVP a surpasa e maximo di 300 palabra]
Expresionnan haci den e articulo aki no necesariamente ta refleha opinion di ArenaPoliti.co


text:
Robby Rosel PR di Bureau City Inspector ta comparti riba e limpiesa cu ta tuma luga comienso di aña. E limpiesa tabata riba diferente lama y caminda rond di Aruba. Ta conoci cu hende ta keda haci uso di lama fin di siman, hibando cos di bebe y come y ta laga nan desperdicio atras.
“Manera nos sa tin compania priva cu ta pone baki di sushi, pero ta elimina tur esaki mirando cu e situacion cu nos ta aden no ta adecua pa sigui cu esaki, di parti di Serlimar ta bin pronto cu barinan rond di Aruba.”
Sr. Rosel ta splica cu esey ta locual ta yuda mantene nos isla di Aruba limpi pa tur esnan cu ta bay lama pa hiba saco preto pa y bay cune cas y hinke den e bari di Serlimar pa asina esaki por pasa riba su dia asigna y recohe e sushi sin cu tin cu susha rond Aruba ‘ban trata di mantene nos Aruba limpi’.


text:
Director di Departamento di meteo, sr. Dave Bakmeyer ta comparti riba e dia 23 di maart caminda meteorologia ta celebra nan dia internacional. Sr. Bakmeyer ta remarca e importancia di clima rond mundo.
Un cos cu sr. Bakmeyer ta menciona ta cu hopi hende ta kere nan ta specificamente duna e tempo, pero nan ta haci mas cu esey por ehempel intercambia informacion di oceano, cu ta un di e bron cu ta influencia tempo rond di mundo.
E trabou cu nan ta eherce y duna servicio caminda nan ta predici e tempo, e temporada di horcan cu nan ta tene cuenta cune pa asina manda e informacion necesario pa publico. Ora tin bientonan fuerte y cambionan den lama.
Nan ta duna conseho importante ora cu cualkier peliger cu ta presenta sea na lama bruto, bientonan duro, ora tin mal tempo y cualkier situacion cu nos medio ambiente. Sr. Bakmeyer ta bisa cu nan departamento ta traha henter e 24 ora di dia y 7 dia pa siman.
Nan tin nan ekipo up to date pa asina keda core manera mester ta pa yuda cu informacion y nan keda mantene e instalacion cu ta yuda den diferente aspecto pa mantene record pa nan por sigui cu nan datonan di tempo.
“Pa locual ta trata e aña aki, a wak hopi cambio den clima. Despues di tempo di horcan na 2020, por bisa cu pa 2021 por tin un expectativa di kico por bay bin. Hurricane Center ta mantene vigilancia pa mei, pero ta premira lo cuminsa na juni, pero lo keda informa.”
Pa finalisa, sr. Bakmeyer ta manda un palabra di pabien pa tur esnan cu a traha y ta trahando pa e trabounan cu meteorologia y cu nan ta haci nan esfuerso pa mehora e labor cu nan ta haci tur aña. Nan ta pidi pa keda pendiente di e ultimo desaroyo y ta prepara pa tur locual bin.


text:
esta promé ku pandemia
WILLEMSTAD- 10 di desèmber 2021 – Ofisina di Turismo di Kòrsou (CTB) ta raportá un kantidat di 37.447 turista di estadia pa luna di novèmber. Ku e kantidat di turista di estadia aki, luna di novèmber 2021 a yega na 98% di e kantidat registrá na novèmber 2019 esta promé ku pandemia. Na novèmber 2019 un total di 38.159 turista di estadia a bishitá Kòrsou. Kòrsou a bolbe registrá un kantidat rèkòrt di turista for di Hulanda, un total di 23.024 turista hulandes a keda risibí na novèmber 2021. Pa di sinku luna konsekutivo e kantidat di turista risibí for di Hulanda na 2021 a surpasá e kantidat di turista hulandes risibí den e mesun luna na 2019.
Na novèmber, un kantidat di 26.104 turista di estadia a bishitá Kòrsou for di Europa. For di Hulanda nos a risibí 23.024 turista, 1.215 for di Alemania i 523 for di Bèlgika. Informashon kompilá for di e karchinan di imigrashon ta mustra ku turistanan europeo a keda un averahe di 11.2 anochi na luna di novèmber 2021. Miéntras na novèmber 2019 e averahe di anochi tabata 9.3. Di e turistanan europeo, 56% a keda den un ‘resort hotel’ (esta hotèl grandi, chikí i bùngalo) na luna di novèmber.
For di Estádos Unídos un kantidat di 4.456 turista a bishitá Kòrsou na luna di novèmber di kual 70% a keda den un ‘resort hotel’. E turistanan aki a keda un averahe di 7.3 anochi miéntras e mesun luna na 2019 turistanan prosedente di Estádos Unídos a keda 6.8 anochi. For di region di Sur Amérika un total di 3.598 turista di estadia a bishitá Kòrsou, 46% tabata prosedente di Colombia miéntras 20% tabata prosedente di Brazil. For di Karibe un total di 1.623 turista di estadia a keda risibí na novèmber. Mayoria di e turistanan aki ta prosedente di e paisnan den Reino Hulandes.
Na luna di novèmber un total di 29 barku krusero a bishitá nos pais ku un total di 41.280 turista krusero. “E prestashon realisá na luna di novèmber ta e mihó prestashon desde ku a kita e restrikshonnan di biahe. Un biaha mas esaki ta demostrá kon resiliente nos industria di turismo ta. Ku kasi 37.500 turista di estadia na luna di novèmber nos por anunsiá ku orguyo ku nos industria di turismo ta sigui progresá no opstante e situashon aktual. E esfuerso kolektivo di stakeholders lokal huntu ku nos partnernan internashonal den nos merkadonan prinsipal a sòru pa luna di novèmber tabata eksitoso. Banda di esaki, Kòrsou a risibí un kantidat total di 222.715 turista di estadia durante e promé 11 lunanan di aña 2021”, asina CTB a remarká.


text:
The content originally appeared on: Diario
Laga tur loke ta spera mi ta bunita
Laga tur locual cu mi encontra na caminda ta bunita
Laga tur locual cu mi laga atras keda bunita y
Laga esakinan termina den tur buniteza.
Cado Wever
Cu dolor na nos curason, nos ta participa fayecimento di nos ser stima:
Sr. Angel Ruben Albertus
Mihor conoci como “Frusto, Chomeme y Ompi”
Na nomber di su:
Esposa:
Filomena Albertus-Rosaria (†)
Yiunan:
Melanie Albertus
Shakira van Iersel-Albertus y Dennis van Iersel
Ange Marie Albertus
Militza Rosaria
Rosalba Kock
Erwin Kock (†) y Sra Viuda Beula Kock
Omira Kemp
Mescos yiu :
Eduard Pieters
Nietonan:
Zino Angila, Zennon Angila, Regan Richards, Amanda Wijshijer, Bruce Wijshijer,
Deniell van Iersel, Zoë Albertus, Chloë Albertus, Brandon v/d Biezen, Raylina v/d Biezen,
Jeancarla Kock, Nathaly Kock, Ruthmila Kock, Jeremy Davelaar, Omira Davelaar Pieter, Ismael Davelaar, Calvin Davelaar
Rumannan:
Lidia Hernandez (†) y famia
Alba Albertus Hernández y famia
Candida Maduro (†) y famia
Alonso Albertus (†) y famia
Olga Reyes (†) y famia
Sofia Albertus (†) y yiu
Melano Albertus y Len Albertus-Courtar y famia
Godfried Albertus (†) y famia
Swanan y Cuñanan:
Hendrik Rosaria (†) y Ita Rosaria (†) y famia na Curacao y Hulanda, Rosa Larez (†) y Pedro Larez (†) y famia, Cristina Cranston (†) y Leslie (Kinki) Cranston (†) y famia na Curacao, Annie Bermudes-Rosaria y Jacinto Bermudes(†) y famia, Sylvia Pieters y William Pieters (†) y famia, Linda Rosel-Rosaria y Timoteo Rosel (†) y famia, Pablo Rosaria (†), Lilia y Narciso (Boeis) Geerman, Martha Rosaria y Marcelo Clement y famia na Hulanda, Aura Rosaria (†) y famia, Elsa Rosaria, Leopoldo Rosaria (†), Reginaldo Rosaria, Rita y Carlos Dake y famia, Ricardo y Glenda Rosaria-Toppenberg y famia, Julian Rosaria, Eric y Judith Rosaria y famia, Roberto y Clarina Lacle y famia, Mario Lacle, Esmeralda y Robert Lesire y famia, Glenda y Juancho Erasmus y famia, Gladys Lacle y famia
Su sobrinonan, bisanietonan, comper y comernan, primo y primanan y demas famianan na Hulanda, Curacao y Colombia
Su bon amigo :
Marcio Rodriguez Dos Santos
Su compañero/anan di FAVI, Ex coleganan di ASTEC, Su bisiñanan di Companashi
Danki special na:Dr. Joaquin van Trigt, Dr Lanoy, Sra Carmen Medina
y Sra Mariela Acosta, Stichting Edmund E. Harms Foundation pa e excelente cuido médico na cas
Ta bai tin un box disponibel pa por haci un donacion na Stichting Edmund Harms Foundation.
Despensa nos si den nos tristeza nos por a lubida un of otro persona.
Acto di Entiero cu lo tuma lugar Diaranson 12 di october 2022 di 2’or pa 4’or di atardi
na Aurora Funeral Home y cu lo sali 4’or pa Santana Central Sabana Basora.
Despues di entiero NO ta ricibi bishita na cas.


text: Diahuebs madruga a drenta informe di cu e alarma di un negoshi na Paradera a bay on, mesora a dirigi un patruya na e sitio. Na yegada di e patruya a bin compronde cu riba e sistema di camara a mira cu un sospechoso a mishi cu e porta di e laundry y esaki a bay mesora on. Na e momentonan ey tabata tin un sospechoso bayendo for di e sitio mesora polis a atende y ela admiti di a djies perde balans y a mishi cu e porta y alarma a bay on. Como cu no tabata tin ningun destruccion a laga e sospechoso bay despues di a tuma su personalia.


text:
Monkeypox
‘Monkeypox’ ta un infekshon di vírùs ku originalmente tabata haña prinsipalmente na Afrika. For di prinsipio di 2022, e malesa ta plama rònt mundu.
Síntoma
E síntomanan mas importante ta kentura, doló di kabes i múskulo, kansansio i mancha kòrá riba kueru ku ta bira blas chikitu. E blasnan akí por hasi doló. Blasnan por ta riba kueru, pero tambe na lugánan ménos visibel manera den boka. Despues ku e blasnan seka, ta forma kaska ku ta kai despues di 2-3 siman. Por keda sikatris e ora ei.
Kon ta transmití e malesa?
Tur hende por kontagiá i ta topa e vírùs den tur grupo di edat. E vírùs ta pasa di un persona pa otro for di e vògt den blas, pero skupi i e kaskanan tambe por ta kontagioso. Plamamentu di e vírùs por sosodé tambe via material kontagiá manera laken. Bo por ta kontagiá kaba promé ku tin síntoma visibel.
E chèns mas grandi pa kontagio ta via kontakto íntimo manera sunchi, brasa i sèks ku un hende ku ta kontagiá. Via sleimflis òf herida chikitu, e vírùs por drenta otro persona.
Kiko hasi ora tin keho?
Pa evitá ku e vírùs ta sigui plama, ta importante pa konsultá dòkter di kas ora tin keho. Si ta nesesario, e dòkter por kohe material ku un q-tip pa hasi tèst na laboratorio. Mayoria biaha no mester di tratamentu i e kehonan ta bai di nan mes. Pa evitá ku e vírùs ta plama ta importante si pa keda kas i no mishi ku otro te ora e kehonan pasa.
Si konstatá ku tin ‘monkeypox’ ta importante pa informá hendenan tambe ku kende tabatin kontakto estrecho asina nan tambe por ta alerta pa keho.
Bakunashon?
Aktualmente mundialmente ta plania kampañanan di bakunashon. Tambe na Boneiru ta mira kua grupo por bini na remarke pa bakunashon. Aunke tur hende irespekto nan sekso, nashonalidat òf edat por pega ku e vírùs, den informashonnan internashonal nos ta mira ku mayoria kaso na e momentu akí ta keda raportá serka hende hòmber ku ta hasi sèks ku hende hòmber (homber intimo ku homber).
Por lo demas
Ta yama ‘monkeypox’ na Hulanda tambe ‘apenpokken’. Na Boneiru tambe ta usa ‘apenpokken’ komo nòmber pa infekshon di kueru prinsipalmente serka mucha. Bakteria ku ta haña hopi riba kuero i no e vírùs di bruera / ‘pokkenvirus’ ta kousa e infekshonnan di kueru akí serka mucha, ku tambe ta yama ‘infekshon di kueru di barba’ / ‘krentenbaard’. E Organisashon Mundial di Salú (WHO) ta pidi paisnan pa prepará nan mes pa identifiká tur kaso di ‘monkeypox’. Tambe e Organisashon Mundial di Salú (WHO) ta pidi pa tuma e medidanan nesesario pa prevení infekshon ku ta pasa di hende pa hende i atenshon spesial pa evitá stigmatisashon i diskriminashon di individuonan òf gruponan.
Por haña mas informashon tokante monkeypox riba e wèpsait di RIVM.
Pa pregunta por tuma kontakto ku e departamentu di Salubridat Públiko telefòn 715 5324 òf meil e sekshon di kombatimentu di infekshon izb@bonairegov.com.


text:
Departamento di Cultura Aruba (DCA) ta informa cu en conexion cu e anuncio di Gobierno di Aruba referente e pandemia di COVID-19 (Corona virus) a activa e tercer fase di contingencia di nos protocol pa atende cu esaki;
Algun cambio pa locual ta nos servicio:
1. DCA lo keda operacional, pero lo ta cera pa atende cu publico te proximo aviso.
2. DCA lo funciona pa medionan virtual y electronico (via telefoon, email, FB, etc.).
3. Pa medio di telefoon por atende cu preguntanan di publico, via tel.: 5822185 durante ora di oficina.
4. Preferiblemente haci uzo di emailadres aki pa preguntanan: [email protected] of via inbox di nos Facebook Departamento di Cultura Aruba
Directiva di DCA lo keda monitor e situacion y lo informa debidamente segun e situacion lo ta desaroya. Esaki ta vigente di dia 16 di maart te cu 31 di maart 2020, y pendiente cu Gobierno di Aruba anuncia otro periodo.
Ta importante pa nos sigui informacion di fuente oficial. Ta nos como cuidadano ta responsabel individualmente pa preveni COVID-19 Corona virus door di sigui e consehonan cu Gobierno di Aruba ta informa.
Den nomber di director, staf y personal di DCA nos ta pidi nos disculpa pa inconveniencia y ta spera di por conta cu e comprension di pueblo di Aruba.


text:
E derecho di voto ta un derecho sagrado ku kada suidadano mester hasi bon uso di dje pa eligí su representantenan den nos parlamentu. Konseho Supremo Elektoral banda di organisá e elekshon, na un forma konfiabel i transparente, tin tambe e tarea pa stimulá mas tantu hende, ku derecho di voto, pa hasi bon uso di nan derecho.
Pa e motibu aki Konseho Supremo Elektoral di Kòrsou a kuminsá ku un kampaña pa stimulá pueblo pa bai vota. Un i tur por tuma nota di e mensahenan den medionan di komunikashon pa enkurashá i rekordá e votadó pa bai vota.
Banda di esaki lo rekordá e votadó riba tur lokual bo mester pa bo por efektuá bo voto korekto. Ta pone atenshon tambe riba e loke nan no mester i por hasi na momentu di efektuá bo voto.
Presidente di Konseho Supremo Elektoral, sr. Geomaly Martes a bisa: “ Nos ta drentando e rekta final rumbo pa elekshon pa representantenan den Parlamentu di Kòrsou djabièrnè dia 19 di òktober próksimo. Un di e tareanan di Konseho Supremo Elektoral ta pa stimulá nos pueblo pa hasi bon uso di su derecho di voto. Nos ke rekordá e votadó tambe riba loke ta nesesario pa e por vota i depositá un voto válido. Por último nos ta hasi uso di e oportunidat pa un biaha mas deskonsehá akshonnan ku no ta ser permití na momentu di vota.”
Konseho Supremo Elektoral Kòrsou anteriormente a lansa su website www.kse.cw i a repartí un foyeto ku informashon balioso tokante votashon. Bal bishita e website òf konsulta e foyeto pa tuma nota di tur informashon relevante. E kampaña pa motivá e votadó lo konsentrá den korant, radio i televishon.
Tuma bon nota di e mensahenan di e kampaña aki, hasi bo eskoho pa e kandidato ku bo ta sostené i Sali bo kas bai vota dia 19 di òktober próksimo.


text:
Den e siman di 24 pa 28 di november 2022 e “Delfines del NACO” ta organisa nan di 34 Invitational na Santo Domingo. Team Aruba Dolphins tabatin una aña sumamente exitoso den 2022, caminda nan a titual campeon di Stingray Challenge, di e Campeonato Arubano y tambe di e Aruba Dolphins Invitational.
Un delegacion consistiendo di un total di 27 atleta di tur categoria di edad ta participa den e competencia di NACO. E atletanan aki a train masha duro mes pa asina yega n’e meta y representa Aruba Dolphins na Santo Domingo.
Compañando e atletanan aki ta e coachnan Luz Rodriguez y Marellys Robles de Medina.
E siguiente atletanan cu ta participa na e NACO 2022 ta: Enzo Croes, Zivah Croes, Tristian Danje, Braynsley Dirksz, Chloë-Nicole Dirksz, Aliyah Estrada, Arvid Farro, Liv Farro, Bobby Gibson, Owen Houtman, Daan Keetlaer, Elizabeth Koolman, Maria Koolman, Aletta Pelger, Anna Pelger, Celine Robinson, Kailani Schwengle, Jayla Stuut, Cianna Tromp, Enrique van den Hengel, Hugo Vroegop, Olav Vroegop, Shandra Vrolijk, Amy Web, Zayron Werleman, Jayrick Winterdal y Jaythan Winterdal.
Directiva di Aruba Dolphins, ful e team di Aruba Dolphins y henter e famia Curason Blauw ta desea e atletanan aki tur clase di exito na Santo Domingo.


text:
Prome Minister Evelyn Wever-Croes a haci un recorido na e top 10 scolnan di cantidad di mucha cu a participa na e competencia di pinta y kleur, pa conscientisacion di ley di cacho.
Prome Minister a entrega un certificado di participacion na e 10 scolnan aki.
E concurso tabata pa scolnan preparatorio y scolnan basico, caminda cu tur alumno por a pinta algo cu tin di haber cu Ley di Cacho.
Ademas a pidi e scolnan pa papia cu e muchanan y conscientisanan di locual e ley ta contene.
E Top 10 scolnan a base di cantidad di participacion ta:
- Rayo di Solo Kleuterschool na San Nicolas;
- Paulusschool na San Nicolas;
- Colegio Sagrado Curason na Savaneta;
- Maria School na Sta Cruz;
- School Souer Juliette na Ayo;
- Colegio Pastoor Kranwinkel na Paradera;
- Mon Plaisir Basis na Oranjestad;
- Imelda Kleuterschool Oranjestad;
- Colegio Bon Bini Oranjestad;
- St. Anna School na Noord.
Prome Minister Wever - Croes a expresa cu e ta un honor pa a bishita e scolnan y scucha tur locual e muchanan tocante Ley di Cacho a traves di e competencia di pintamento. E muchanan a siña tocante cuido di cacho y e importancia pa cachonan ta mara (na ‘leash’) ora cu sali cu nan pafo di cura pa su proteccion.
Anteriormente ya a reparti premio na esnan cu a gana cu pintura di mas bunita y awo Prome Minister a entrega certificado na e top 10 scolnan cu mas mucha a participa. E scol cu tabatin mas participante ta St. Anna School cu 139 participante.
Por ultimo Premier - Wever - Croes a gradici e scolnan pa nan participacion y ta desea cu ta sigui mira participacion di scolnan na otro competencianan den futuro pa sigui aumenta conscientisacion cerca nos muchanan.


text:
E dianan aki bo no por bai un kaminda sin tende e disgusto pa ku salarionan astronómiko den instanshanan ligá ku Gobièrnu. Ta parse ku a lubidá ku durante di e periodo 2012-2016 a entregá un konsepto di lei Optimalisatie Overheidsgelieerde Entiteiten ku entre otro ta limitá legalmente e salario di e personal na e instansianan menshoná. Apesar di preshon polítiko i sindikal, e lei a pasa ougùstùs 2016, djis promé ku elekshon. Despues di kasi 3 aña no a publik’é i e no a drenta na vigor.
Hopi di esnan ku awe ta grita kontra di e salarionan haltu, na 2015/2016 a lucha kontra di e lei ku a keda introdusí hustamente pa motibu di prekupashon grandi p’e situashon finansiero di instanshanan ligá ku Gobièrnu i e peso ku e tabata pone riba nos finansa públiko. Su intenshon tabata pa fortifiká nos finansa despues ku a kita e ‘aanwijzing’ ku e Gobièrnu anterior a haña.
E akshonnan di 2012-2016 ku a saka nos pais for di ’aanwijzing’ no mester keda konsiderá komo un remedi di solamente un biaha ku lo keda traha pa semper. Durante 2012-2016 nos krísis tabata un di índole finansiero. E akshonnan tumá tabata pa pone un fundeshi finansiero sólido sin kua, un desaroyo ekonómiko ta imposibel. No ta kuestion ku e ‘pashènt a muri despues di 2016’, pero ku nos a faya di sigui di ta prudente i antisipá riba kambionan mundial ku ta afektá nos situashon.
No por stòp, pero mester sigui ku e inisiativanan Begrotingskamer, Optimalisatie Belastingdienst, OECD Compliance, Centrale Huisvesting i naturalmente Optimalisatie Overheidsgelieerde Entiteiten. Si nos no kontrolá nos finansa, pa semper nos lo keda chambuká ku medidanan finansiero sin por krea e espasio rekerí pa trese e konfiansa ku ta nesesario pa invertí den nos pais.
Willemstad, Kòrsou


text:
Hackersnan ta publiká informashon médiko di Nadal.
Pa di 4 bia den e simannan tras di lomba, un grupo di “hacker” a publiká informashon médiko konfidensial di algun atleta. Resientemente a publiká informashon di entre otro Rafael Nadal i Mo Farah. Den e di kuater parti di e publikashon ta menshoná un total 26 atleta di Argentina, Bèlgika, Burundi, Canada, Dinamarka, Fransia, Gran Bretaña, Hungria, Spaña i Estádos Unídos. Banda di tenista Nadal i 4 biaha kampion olímpiko Mo Farah, ta hasi menshon di entre otro e kampion di gòlf Justin Rose, remadó Helen Glover, landadó Laszlo Cseh i gimnasta Lauren Hernandez. E informashon ku a lèk ta mustra sertifikadonan médiko ku atletanan por pidi pa asina nan por sigui uza remedinan ku ta aparesé riba e listanan di supstansianan prohibí pa uzo. Tipo di sertifikadonan aki ta usual den deporte profeshonal. No tin prueba ku e atletanan a hasi algu robes. E grupo ku ta publiká e informashonnan ta yama su mes “Fancy Bears”. Den simannan anterior a públika informashon di e tenistanan Serena i Venus Williams, gimnasta Simone Biles i hungadó di basketbòl Elena Delle Donne. Segun e agensia anti-doping mundial WADA ta trata aki di hackernan ruso. Probablemente nan a hasi uzo di un kuenta di e Komité Olímpiko Internashonal pa por a yega na informashon médiko konfidensial.